Bɔk 27 AKKDC08 - «I bena saraka jɛnita bɔyɔrɔ dilan ni - Bible Search\nBɔk 26 Bɔk 28\nSaraka jɛnita bɔyɔrɔ\n1«I bena saraka jɛnita bɔyɔrɔ dilan ni akasiyayiri ye. A jaɲa n'a boɲa bɛɛ ka kɛ mɛtɛrɛ fila ni tilan ye, a faan nunu bɛɛ jaɲa ka kɛ kelen ye. A jaɲa sanfɛ ka kɛ mɛtɛrɛ kelen ni tilan ye. 2I ka gɔɔn bisigi kɛ a nɔnkɔn naani la, u ni sarakabɔyɔrɔ ka nɔrɔ ɲɔgɔn na, k'a mɔn ni zira ye. 3Minan minw bena kɛ ka baara kɛ a kan, i ka olu bɛɛ dilan ni zira ye: bugurigwɛ cɛminanw, pɛluw ni jifilenw, ani kuruw ɲiin caaman, ni takami bɔfɛnw. 4I bena fɛɛn dɔ dilan ni zira ye k'a kɛ i n'a fɔ tɛmɛ, ka fɛɛn dɔw dilan ni zira ye i n'a fɔ bololanigɛ, ka kelen kelen don tɛmɛ nin nɔnkɔn naani bɛɛ la. 5I bena o don sarakabɔyɔrɔ nin cɛmancɛ la, a tɔɔ ka to sanfɛ, 6ka akasiyayiri dɔw lɛsɛ k'o mɔn ni zira ye, u ka kɛ sarakabɔyɔrɔ talɔgɔw ye. 7I bena lɔgɔ nunu don bololanigɛbisigi nunu na, u ka to sarakabɔyɔrɔ faan fila la a tatuma na. 8A ka kɛ ni yiri ye, a kɔnɔ ka kɛ woo ye. Cogo min yirala i la kulu kan, i k'a dilan ka kɛɲɛ n'o ye.\nFaniso luu lɔcogo\n9«I bena luu dɔ kɛ ka fanibugu nin lamini n'a ye, i k'o kɛ ni faniw ye minw danna ni jese ɲanaman ye. Worodugu ɲafan fɛ luu nin jaɲa ka kɛ mɛtɛrɛ bi duuru. 10Tutunan mugan n'u ka jusigilan ziralaman deen mugan bila yen, ka fani dulonfɛn warigwɛlamanw kɛ u la, ka warigwɛ dilan i n'a fɔ bere, k'o kɛ fani nunu dulonta ye. 11Fanibugu kɔgɔdugu ɲafan fɛ ta ka kɛ ten fana. 12Luu nin kɔnɔ boɲa, tileben faan fɛ, o yɔrɔ fani jaɲa ka kɛ mɛtɛrɛ mugan ni duuru ye, tutunan tan n'u jusigilan deen tan ka sɔrɔ yen. 13Luu nin kɔrɔnfɛla kɔnɔ boɲa fana ka kɛ mɛtɛrɛ mugan ni duuru ye. 14K'a ta luu nin donda la ka taga nɔnkɔn dɔ la, o ka kɛ mɛtɛrɛ wolonwula ni tilan fani ye, ani tutunan saba n'u ka jusigilan deen saba. 15Faan dɔ nin fana ta ka kɛ ten. 16Luu nin donda fani ka kɛ mɛtɛrɛ tan ye, ka dan ni jese kɔlɔbolaman ye, ni jese wulenman, ani jesewulen cɔncɔn, ani jese ɲanaman, ani ka sɔgɔ, ka tutunan naani n'u ka jusigilan deen naani kɛ u la. 17Bere warigwɛlamanw ni fanidulonfɛn warigwɛlamanw ka kɛ luu nin lamini tutunanw na. U ka jusigilanw ka kɛ ni zira ye. 18Luu nin jaɲa ka kɛ mɛtɛrɛ bi duuru ye, a boɲa ka kɛ mɛtɛrɛ mugan ni duuru ye. A laminifaniw ka dan ni jese ɲanaman ye, u jaɲa sanfɛ ka kɛ mɛtɛrɛ fila ni tilan ye. Luu nin ka jusigilanw ka dilan ni zira ye. 19Ne ka fanibugu nin baarakɛminanw bɛɛ, a gweenw ni luu ta bɛɛ ka kɛ ni zira ye.\n20- «A fɔ Isirayɛlidenw ye ko u ka na ni olivutulu ɲanaman ye janko o ka se ka to ka don fitinɛ kɔnɔ, a mananin ka to tuma bɛɛ. 21Arɔn n'a deenw ka fitinɛ labɛn, janko a mananin ka to ne Masaba ɲakɔrɔ k'a ta wulafɛ fɔɔ ka taga dugu gwɛ, Ɲɔgɔnkunbɛn fanibugu kɔnɔ, bugu cɛtigɛfani ɲafɛ, walaka bilakɛsu be o min kɔfɛ. O ka kɛ sariya ye min tena dabila Isirayɛlidenw n'u kɔmɔgɔw bɛɛ fɛ fewu.


Kok 14 AKKDC08 - O loon sufɛ, jama bɛɛ kulera kosɔbɛ - Bible Search\nKok 13 Kok 15\nIsirayɛlidenw ka murutiko\n1O loon sufɛ, jama bɛɛ kulera kosɔbɛ fɔɔ ka dugu gwɛ. 2Isirayɛlidenw bɛɛ ŋunuŋununa Musa ni Arɔn kama, k'a fɔ u ye ko: «Ni an tun sara Ezipiti jamana na, o tun ka fisa! Walima n'an sara kongokolon nin yɛrɛ kɔnɔ, o fana bele ka fisa! 3Mun na Masaba be tagara n'an ye jamana nin na? U bena an faga ni murujan ye, k'an musow, n'an deenw cɛ ka taga n'u ye. A man fisa an ka segi ka taga Ezipiti wa?» 4U y'a fɔ ɲɔgɔn ye ko: «Aw ye to an ka ɲamɔgɔ sigi an kunna ka kɔsegi Ezipiti.»\n5O tuma na, Isirayɛli jama min bɛɛ tun lajɛnnin be o yɔrɔ la, Musa ni Arɔn lara u ɲakɔrɔ k'u ɲaa biri duguma. 6Mɔgɔw minw tun tagara jamana nin yaala, Nun dencɛ Zozuwe ni Yefunɛ dencɛ Kalɛbu tun be olu cɛma. U y'u ka faniw faran faran 7k'a fɔ Isirayɛli jama bɛɛ ye ko: «An tagara jamana min yaala k'a filɛ, a ka ɲi kosɔbɛ. 8N'an koo diyara Masaba ye, a bena bila an ɲa ka don n'an ye a kɔnɔ k'a d'an ma. Nɔnɔ ni lii ka ca a kɔnɔ kosɔbɛ, jamana diman lo. 9- Aw kana muruti Masaba ma, aw kana siran jamana nin kɔnɔ mɔgɔw ɲa. An bena se u kɔrɔ, o yɛrɛ tena kɛ baasi ye. Marabaga t'u la tugu, Masaba b'anw fɛ. Aw kana siran u ɲa.»\nMusa be yafa daali jama ye\n10Jama bɛɛ y'a fɔ ko u ka kan ka bon ni kabakuruw ye k'u faga. O waati yɛrɛ la, Masaba y'a ka nɔɔrɔ yira Isirayɛlidenw bɛɛ la Ɲɔgɔnkunbɛn fanibugu kunna. 11Masaba y'a fɔ Musa ye ko: «Jama nin bena to ka ne mafiɲɛya fɔɔ tuma jumɛn? U bena ban ka la ne la fɔɔ tuma jumɛn? K'a sɔrɔ ne ye kabako caaman kɛ u cɛma. 12Ne bena fɔɲɔbana bila u la k'u halaki, nga ne bena siya dɔ wɛrɛ bɔ i la min ka ca n'u ye, n'a barika ka bon n'u ta ye.»\n13- Musa y'a fɔ Masaba ye ko: «I ye mɔgɔ nunu bɔ Ezipitika minw cɛma ni barika ye, olu do bena o kibaru mɛn, 14k'o lakali jamana nin mɔgɔw ye! U y'a mɛn ka ban ko e Masaba be ni anw ye, ko i delila k'i yɛrɛ yira an na, ko i ka sankaba be to an kunna, ko i be bila an ɲa sankaba kɔnɔ tilefɛ, ka bila an ɲa sankaba tasumaman kɔnɔ sufɛ. 15N'i ye jama nin faga yɔrɔnin kelen, siya minw ye i ka koo kibaruya mɛn, olu ben'a fɔ ko: 16‹Masaba tun ye layidugwɛlɛn ta ko a bena jamana min di mɔgɔ nunu ma, a tun te se ka don n'u ye o yɔrɔ la, o le kosɔn, a y'u faga kongokolon kɔnɔ.› 17Ayiwa, Masaba, ne b'i daali, i k'i ka sebagaya yira i ko i y'a fɔ cogo min na ko: 18- ‹Masaba te dimi joona, a ka makari ka bon. A be mɔgɔw ka tilenbaliya n'u ka murutili yafa, nga a te kojugukɛla to yen. A be faaw ka tilenbaliya juru sara u deenw na fɔɔ ka se u mamadenw n'u tulomasamaw ma.› 19Masaba, i ka ɲumanya kama, ne b'i daali ko i ka mɔgɔ nunu ka tilenbaliyako yafa i n'a fɔ i yafara u ma cogo min na kabini u bɔtuma na Ezipiti fɔɔ ka na se sisan ma.»\nJama ka munumunuko kongokolon kɔnɔ\n20Masaba ye Musa jaabi ko: «Ne yafara u ma i n'a fɔ i y'a daali ne fɛ cogo min na. 21- O bɛɛ n'a ta, tiɲɛ lo, ne Masaba be yen, ne ka nɔɔrɔ be dugukolo faan bɛɛ la, 22mɔgɔ minw ye ne ka sebagaya ni n ka kabako kɛninw ye Ezipiti, ani kongokolon kɔnɔ, olu minw ye ne darabɔ siɲɛ tan, n'u fana ma n ka kuma bato, 23olu si tena jamana nin ye, ne ye layidugwɛlɛn ta u bɛmaw ye min koo la ko ne ben'a d'u ma. Mɔgɔ o mɔgɔ ye ne mafiɲɛya, o si ten'a ye fewu. 24- Nga ne ka baarakɛla Kalɛbu ye hakili wɛrɛ sɔrɔ ka ne sago kɛ sɔbɛ la. O le y'a to a tagara jamana min na, ne ben'a to ale be don yen, a be kɛ a kɔmɔgɔw ta ye. 25Ayiwa, amalɛkiw ni kanaanw do siginin be kɔkɛnɛw na, sini aw ka kɔsegi ka kongokolon kɔnɔ sira minɛ, min be taga Buruku kɔgɔji faan fɛ.»\n26Masaba y'a fɔ Musa ni Arɔn ye ko: 27«Jama nin ka jugu. U be ŋunuŋununa ne koo la. U bena to k'o kɛ fɔɔ tuma jumɛn? Ne ye Isirayɛliden nunu ŋunuŋunukan mɛn. 28Aw k'a fɔ u ye ko ne Masaba ko ne be yen. Ko u ye min fɔ ne tulo kɔrɔ, ne bena o le kɛ u la. 29- Minw bɛɛ jatira k'u tɔgɔw sɛbɛn, k'a ta minw sii sera saan mugan ma fɔɔ ka tɛmɛ o kan, olu minw ŋunuŋununa ne kama, u kelen kelen bɛɛ bena sa kongokolon nin kɔnɔ. 30Ko ne tun ye layidugwɛlɛn ta ko ne bena jamana min kɛ u ka sigiyɔrɔ ye, u si tena don yen fɔɔ Yefunɛ dencɛ Kalɛbu ni Nun dencɛ Zozuwe dɔrɔn. 31Ko u deenw, u y'a fɔ minw koo la ko u juguw bena u minɛ ka taga n'u ye, ne ben'a to olu be don jamana nin na, olu banna min na, u deenw ben'a diya lɔn. 32Nga olu kɔni bena sa kongokolon nin kɔnɔ. 33- Ko u deenw bena kɛ begɛnmaralaw ye kongokolon kɔnɔ yan saan bi naani kɔnɔ ka sɛgɛn u ka tilenbaliya kosɔn fɔɔ n'u bɛɛ sara kongokolon kɔnɔ tuma min na. 34Ko u ye tile bi naani kɛ ka jamana yaala cogo min na, o cogo kelen la, u bena tɔɔrɔ u ka tilenbaliya kosɔn saan bi naani kɔnɔ, saan kelen be kɛɲɛ tile kelen ma. U ben'a lɔn ko ni ne wilila u kama, k'o man di! 35Ne Masaba ka kuma le ye o ye. Siga t'a la, ne bena o koo nunu bɛɛ kɛ u la, mɔgɔjugu nunu, minw bɛnna ka muruti ne ma. U bɛɛ bena halaki kongokolon nin kɔnɔ, yan bena kɛ u sayɔrɔ ye.»\n36Musa tun ye mɔgɔ minw ci ka taga jamana yaala, n'u kɔsegira ka na kibarujugu fɔ jamana nin koo la, k'a kɛ jama bɛɛ ŋunuŋununa Musa kama, 37o mɔgɔ nunu, minw tun ye kibarujugu fɔ jamana nin koo la, olu sara banajugu dɔ bolo Masaba ɲakɔrɔ. 38Mɔgɔ minw tun tagara jamana nin yaala, olu cɛma, Nun dencɛ Zozuwe ni Yefunɛ dencɛ Kalɛbu dɔrɔn le tora nii na.\nJama be muruti Masaba ma tugu\n39- Musa ye koo nin lakali Isirayɛlidenw bɛɛ ye tuma min na, u dusu kasira kosɔbɛ. 40O dugusagwɛ sɔgɔma joona, u wilila ka taga kulujanw yɔrɔ faan fɛ. U ko: «An ye hakɛ kɛ. Masaba kumana yɔrɔ min koo la, an bena taga yen.»\n41Nga Musa ko: «Mun na aw be ban Masaba ka kuma ma? O koo nin tena ɲa! 42Aw kana taga, bari Masaba te n'aw ye. N'aw tagara, aw juguw bena se aw kɔrɔ. 43Amalɛkiw ni kanaanw b'aw ɲa. U bena aw faga ni murujan ye, bari aw y'aw kɔɔ sin Masaba ma, o la, a tena to ni aw ye.»\n44O bɛɛ n'a ta, u ye kungwɛlɛya kɛ ka taga kulujanw yɔrɔ faan fɛ, nga Masaba ka layidu taamasiɲɛ kɛsu ani Musa ma bɔ jama ka sigiyɔrɔ la. 45Amalɛkiw ni Kanaan minw siginin tun be o kuluyɔrɔ la, olu jigira k'u kɛlɛ k'u gwɛn fɔɔ ka taga se Ɔrima.


Bɔk 35 AKKDC08 - Musa ye Isirayɛli jama bɛɛ lajɛn k'a - Bible Search\nBɔk 34 Bɔk 36\n1Musa ye Isirayɛli jama bɛɛ lajɛn k'a fɔ u ye ko: «Masaba y'a fɔ ko aw ka koo minw kɛ, olu filɛ nin ye: 2- Aw ka baara kɛ tile wɔɔrɔ kɔnɔ, nga tile wolonwulanan loon ka kɛ lafiɲɛlon ye aw fɛ, o ka labila a ye. Ni mɔgɔ o mɔgɔ ye baara kɛ o loon na, o ka faga. 3Aw kana tasuma mana aw ka sigiyɔrɔ la lafiɲɛlon na.»\nJama be boɲafɛnw di batolikɛso baara kama\n4- Musa y'a fɔ Isirayɛli jama bɛɛ ye ko Masaba y'a fɔ ko: 5«Aw ka dɔ bɔ aw bololafɛnw na k'a di Masaba ma. Mɔgɔ o mɔgɔ dusu ka di o kɛli la, o tigi ka na o di Masaba ma: sanu ni warigwɛ ni zira, 6jese kɔlɔbolaman, ni jese wulenman, ani jesewulen cɔncɔn, ni jese ɲanaman, ani baasi fana, 7sagajigigolo, u ye minw wulen, ani golo minw ka kɛnɛ, ni akasiyayiri, 8ani fitinɛ tulu, ni fɛɛn kasadimanw, u bena minw kɛ ka tulu mɔnta ni wusulan kasadiman dilan. 9U ka na ni kabakuru kɔlɔbolaman dɔw, ani kabakuru sɔngɔgwɛlɛn dɔ wɛrɛw ye fana k'o kɛ sarakalasebagaw kuntigi ka fani n'a disilafani kan.\n10- «Minw bɛɛ be bololabaara lɔn aw cɛma, Masaba ye fɛɛn minw koo fɔ, olu ka na o dilan, 11fanibugu n'a kuun birifɛn, ani a fani minɛfɛnw, n'a lɔgɔw, ni banabiriw, ni tutunanw, ani u jusigilanw, 12kɛsu n'a talɔgɔw n'a datugulan, ni soo cɛtigɛfani, 13tabali n'a talɔgɔw, n'a minanw bɛɛ ani buru min dira Ala ma, 14fitinɛ, n'a minanw bɛɛ, a fitinɛ dagaw ni fitinɛ tulu, 15wusulan jɛniyɔrɔ n'a talɔgɔw, ani tulu mɔnta ni wusulan kasadiman, ani fanibugu dalafani, 16saraka jɛnita bɔyɔrɔ n'a kɔnɔna tɛmɛ ziralaman, n'a talɔgɔw n'a minanw bɛɛ, ani tasaba n'a jusigilan, 17ni lukɛnɛ laminifaniw, ani a tutunanw, n'u jusigilanw, ani luu dondalafani, 18fanibugu gweenw ni luu taw, n'u juruw, 19sarakalasebaga faniw: sarakalasebaga Arɔn ka baarakɛfaniw n'a dencɛw taw, u be minw don k'u ka sarakalasebaara kɛ Yɔrɔ Senuman na.»\n20Isirayɛli jama bɛɛ bɔra Musa kɔrɔ ka taga.\n21Mɔgɔ o mɔgɔ dusu tun ka di, olu bɛɛ nana u yɛrɛ ma ni boɲafɛn ye k'o di Masaba ma, Ɲɔgɔnkunbɛn fanibugu lɔbaara n'a kɔnɔ baara bɛɛ kama, ani janko sarakalasebagaw ka faniw ka se ka dilan.\n22Mɔgɔw bɛɛ, muso fara cɛɛw kan, minw dusu tun ka di, olu nana ni sanufɛn sifaw bɛɛ ye: tulolataw, ani bololataw, ni kannataw, ani dulontaw fani na. U kelen kelen bɛɛ nana n'u ye k'u fifa Masaba ɲakɔrɔ k'o d'a ma. 23Jese kɔlɔbolaman, ni jese wulenman, ani jesewulen cɔncɔn, ni jese ɲanaman, ani baasi fana, ni sagajigigolo, u ye minw wulen, ani golo minw ka kɛnɛ, o fɛɛn o fɛɛn nunu tun be mɔgɔ o mɔgɔ bolo, o tigi nana n'o ye. 24Mɔgɔ o mɔgɔ tun b'a fɛ ka warigwɛ ni zira di, olu nana o di Masaba ma. Akasiyayiri tun be mɔgɔ o mɔgɔ fɛ, n'o be bɛn baara dɔ ma, olu nana n'o ye. 25Muso minw bɛɛ be se baara la, olu ye paratali kɛ ka na n'u ka fɛɛn parataninw ye: jese kɔlɔbolaman, ni jese wulenman, ni jesewulen cɔncɔn, ani jese ɲanaman. 26Muso minw bɛɛ be se paratali la, olu ye baasi parata. 27Jama ɲamɔgɔw nana ni kabakuru kɔlɔbolamanw ani kabakuru sɔngɔgwɛlɛn tɔ nunu ye minw ka kan ka nɔrɔ sarakalasebagaw kuntigi ka fani n'a ka disilafani na. 28U nana ni tulu ye, dɔ ka kɛ fitinɛ ta ye, dɔ ka kɛ tulu mɔnta ye, dɔ ka kɛ wusulan kasadiman dilan ta ye. 29Masaba tun ye fɛɛn min fɔ Musa ye ni Musa y'o fɔ Isirayɛlidenw ye, k'u ka baara min kɛ, mɔgɔ minw dusu tun ka di, muso fara cɛɛw kan, u nana ni diyanaboɲafɛnw ye k'u di Masaba ma o baara kama.\nBesalɛli ni Ooliyabu be baara nin kɛ\n30- Musa y'a fɔ Isirayɛlidenw ye ko: «A filɛ, Masaba ye Zuda kɔmɔgɔ Huri deen Uri dencɛ Besalɛli woloma, 31a y'a Nii don a la, ka see ni hakili d'a ma, ani lɔnniya, janko a ka se ka bololabaara sifa bɛɛ kɛcogo lɔn, 32ka see d'a ma a ka nigɛ dilan: sanulaman, ni warigwɛlaman, ni zira ta, 33ka kabakuru sɔngɔgwɛlɛnw lɛsɛ ani k'u kɛ nigɛ kan, ka yiri lɛsɛ, ani ka bololabaara sifa bɛɛ kɛ. 34A fana ye see d'a ma ka mɔgɔw kalan, ale ni Dan kɔmɔgɔ Ayisamaki dencɛ Ooliyabu. 35Kabakuru sɔngɔgwɛlɛ ɲɛgɛncogo sifa bɛɛ, ni jaa kɛcogo, a y'o see d'u ma, ani jeseɲuman sɔgɔcogo, a kɔlɔbolaman fara wulenman kan, ani a wulenman cɔncɔn, ni jese ɲanaman sɔgɔcogo, n'a dancogo. A y'o bɛɛ kɛ see d'u ma, ani baara sifa wɛrɛw bɛɛ, walima bololabaarakɛla be se ka fɛɛn o fɛɛn min kɛ.


Tob 5 AKKDC08 - Tobiya y'a facɛ Tobi jaabi ko: «N faa, - Bible Search\nTob 4 Tob 6\nTobiya ni Arafayɛli be taga ɲɔgɔn fɛ Mɛdi\n1Tobiya y'a facɛ Tobi jaabi ko: «N faa, i ye min fɔ ne ye, ne bena o bɛɛ kɛ. 2Nga ne ni Gabayɛli te ɲɔgɔn lɔn, ne bena se ka wari nin minɛ cogo di? Ne bena mun kɛ ka n yɛrɛ yira a la, janko a ka se ka ne lɔn, ani ka la ne la, ka wari nin di ne ma? Ne te Mɛdi sira lɔn fana!» 3Tobi y'a jaabi ko: «An tun ye sɛbɛ dɔ dilan, ale y'a bulonɔ bila a kan, ne fana ye n ta bil'a kan. Ne y'a faran fila ye. Ale tora n'a tilan kelen ye, ka wari fara o kan, kelen fana tora ne bolo. A saan mugan filɛ, ne ye wari nin mara yen. Sisan n deen, i ka mɔgɔsɔbɛ dɔ ɲini min bena i bila sira, an bena o tigi sara n'aw kɔsegira tuma min na. Ayiwa, taga wari nin minɛ Gabayɛli fɛ.»\n4Tobiya bɔra ko a be taga mɔgɔ ɲini min b'o sira lɔn kosɔbɛ, n'a bena se k'a bila sira fɔɔ Mɛdi jamana na. A ye mɛlɛkɛ Arafayɛli lɔnin sɔrɔ kɛnɛma a ɲafɛ, nga a m'a lɔn ko Ala ka mɛlɛkɛ lo. 5A y'a fɔ a ye ko: «N teri, i bɔra min?» Mɛlɛkɛ y'a jaabi ko: «Ne ye i balima Isirayɛliden dɔ ye, ne nana yan janko ka baara ɲini.» Tobiya y'a fɔ a ye ko: «I be Mɛdi sira lɔn wa?» 6Mɛlɛkɛ y'a jaabi ko: «Ɔnhɔn, ne tagara yen siɲɛ caaman, n be sira nunu bɛɛ lɔn kosɔbɛ. Ne ye n ka taama caaman minw kɛ o yɔrɔ la, ne jigira an balima Gabayɛli fɛ Aragɛsi dugu kɔnɔ, Mɛdi jamana na. Tile fila taama be Ɛkibatani ni Aragɛsi cɛ,h o dugu fila nunu be kuluw yɔrɔ la.»\n7Tobiya y'a fɔ a ye ko: «Ne kɔnɔ, n tericɛ, ne be taga n facɛ lasɔmi ka na. Ne mako b'i la, i ka ne bila sira, n bena i sara.» 8Mɛlɛkɛ ko: «Ayiwa, n b'i kɔnɔ yan, nga i kana mɛn.»\n9Tobiya segira soo k'a facɛ lasɔmi, a ko: «Ne ye mɔgɔ dɔ sɔrɔ, an balima Isirayɛliden dɔ lo.»\nTobi y'a fɔ a ye ko: «N deen, a wele ko a ka na, ne k'a lɔn a bɔra fadenyabolo min na, an'a buruju, janko k'a lɔn ni an be se k'an jigi la a kan, a k'i bila sira.»\n10Tobiya bɔra k'a wele ko: «N tericɛ, n facɛ mako b'i la.»\nMɛlɛkɛ donna soo kɔnɔ. Tobi kɔnna k'a fo. A y'a laminɛ ko: «Ala ka hɛrɛ kɛ i ye kosɔbɛ.» Tobi ko: «Ne be se ka hɛrɛ sɔrɔ tugu cogo di? N ɲaa cɛnna pewu, n te se ka tile ye tugu, n be dibi kɔnɔ i n'a fɔ suu, min te yeli kɛ tugu. Ne bɛ ɲanamanw ni suuw cɛ, n be mɔgɔw kumakan mɛn, nga n t'u ye.»\nMɛlɛkɛ y'a fɔ a ye ko: «I jaa gwɛlɛya! Ala bena i kɛnɛya yanni dɔɔni, o la, e k'i jaa gwɛlɛya!»\nTobi y'a fɔ a ye ko: «N deen Tobiya b'a fɛ ka taga Mɛdi. I bena se k'a bila sira ka to ka sira yir'a a la wa? Ne bena i sara, n balimacɛ.»\nA y'a jaabi ko: «Ne be se k'a bila sira. Ne be sira nunu bɛɛ lɔn. Ne tagara Mɛdi siɲɛ caaman, k'o mara kɛnɛyɔrɔw n'a kuluyɔrɔw bɛɛ yaala, ne b'o yɔrɔw siraw bɛɛ lɔn kosɔbɛ.»\n11Tobi y'a fɔ a ye ko: «N balimacɛ, i ka somɔgɔw ye jɔnw ye? I buruju ye jumɛn ye? A fɔ ne ye, n balimacɛ.»\n12Mɛlɛkɛ ko: «Mun na i b'a fɛ k'o lɔn?»\nTobi y'a fɔ a ye ko: «N balimacɛ, ne b'a fɛ k'a lɔn sɔbɛ la, i ye jɔn deen ye, ani i tɔgɔ.»\n13Mɛlɛkɛ y'a jaabi ko: «Ne ye Ananiyasi kɔrɔba deen ye. I balima dɔ lo. Ne tɔgɔ ko Azariya.»\n14Tobi y'a fɔ a ye ko: «E ni ce, n balimacɛ. Ala ka to n'i ye! Ne tun b'a fɛ ka tiɲɛ lɔn i somɔgɔw ka koo la, kana jigi n na o kosɔn. I ye ne balima dɔ ye, i ka mɔgɔw ka ɲi kosɔbɛ. Ne ye Semeliyasi kɔrɔba dencɛ fila nunu lɔn kosɔbɛ, Ananiyasi ni Natan. U tun be to ka taga ni ne ye Zeruzalɛmu, n'an be batoli kɛ ɲɔgɔn fɛ. U ma siraɲuman bila. I balimaw ye mɔgɔɲumanw ye, i bɛmaw ka ɲi. Ala ka sira diya.»\n15A y'a fɔ tugu ko: «Ne bena i sara tile o tile, warigwɛ kuru kelen, dumunifɛn minw bena di ne dencɛ ma, o ɲɔgɔn bena d'i ma fana. 16N'i ye ne deen bila sira ka ɲa, n bena dɔ fara i ka sara kan.»\n17Mɛlɛkɛ ko: «Ayiwa, ne ben'a bila sira. I kana siran, an bena taga hɛrɛ la ka segi yan hɛrɛ la. Bari siranyako tɛ sira nin na.»\nTobi y'a fɔ a ye ko: «Ala ka hɛrɛ kɛ i ye, n balimacɛ!» O kɔ, a y'a deen wele k'a fɔ a ye ko: «N deen, i mako bena se fɛɛn min ma taama nin na, i k'o labɛn, ka taga n'i balimacɛ ye. Sankolotigi Ala k'aw mara o yɔrɔ la, k'aw ɲuman segi ne fɛ! A ka mɛlɛkɛ k'aw bila sira k'aw kɔlɔsi, n deen!»\nTobiya bɔra ko a be sira ta tuma min na, a y'a bolo meleke a facɛ n'a bamuso kaan na k'u fo. Tobi y'a fɔ a ye ko: «Ala ka sira diya!» 18A bamuso daminɛna ka kasi, a y'a fɔ Tobi ye ko: «Mun na i y'a kɛ ne deen tagara do? Ale lo te an bololabere ye wa? Ale min be to ka bɔ ka na. 19Nafa jumɛn be wari caaman sɔrɔ la? An deen man fisa ni wari ye wa? 20Matigi y'an bila yɔrɔ min na, o k'an wasa!»\n21A cɛɛ y'a fɔ a ye ko: «I kana hami, an deen ka taama bena diya, a taatɔ n'a segitɔ fɔɔ yan. Loon min na a ɲuman bena segi i fɛ, i ben'o ye. 22I kana hami, kana siran n'u ye, ne muso. Mɛlɛkɛɲuman ben'a bila sira, a ka taama bena ɲa, a bena kɔsegi hɛrɛ la.» 23O kɔ, a muso ye kasi dabila.


Sam 2nan 16 AKKDC08 - Dawuda ye kulu nin yɛlɛ ka taga - Bible Search\nSam 2nan 15 Sam 2nan 17\nSam 2nan 16\nDawuda ni Siba ka koo\n1- Dawuda ye kulu nin yɛlɛ ka taga tɛmɛ a kuun na dɔɔni tuma min na, Mefibosɛti ka baaraden Siba y'a kunbɛn ni fali fila labɛnnin ye. Burukun kɛmɛ fila lanin b'u kan, ani *ɛrɛzɛn janin caaman, ni tilemana yiriden kɛmɛ, ani duvɛn, foroko kɔnɔ. 2Masacɛ y'a ɲininga ko a b'a fɛ ka mun le kɛ n'o ye. Siba y'a jaabi ko: «Masacɛ ka somɔgɔw be se ka yɛlɛ fali nunu kan. Buru ni yiriden nunu, olu ka kɛ kɛlɛdenw ka dumuni ye, duvɛn nin, ni mɔgɔ minw sigɛnna kongokolon kɔnɔ, olu k'u yɛrɛ fari foni n'o ye.» 3- Masacɛ y'a ɲininga ko: «I kuntigi mamaden nin be min?» A ye masacɛ jaabi ko: «A tora Zeruzalɛmu, bari a be miiri ko Isirayɛlidenw ben'a mamacɛ ka masaya segi k'a d'a ma bii.» 4O la, masacɛ y'a fɔ a ye ko: «Mefibosɛti ka fɛɛn bɛɛ kɛra i ta ye.» Siba y'a fɔ ko: «Ne kunbiri gwannin filɛ i ɲakɔrɔ, masacɛ, ne matigi, ne koo ka diya i ye halibi.»\nSimeyi be Dawuda danga\n5Masacɛ Dawuda sera Bawurimu tuma min na, Sayuli ka fadenyabolo mɔgɔ dɔ bɔra o yɔrɔ la. A tɔgɔ tun ko Simeyi, Gera dencɛ tun lo. A tun be Dawuda dangara. 6A tun be to ka Dawuda n'a ka dakɔrɔsigiw bɛɛ bon ni kabakuruw ye, hali k'a sɔrɔ jama bɛɛ, ni cɛfari nunu tun b'a kinibolo n'a numanbolo la. 7Simeyi tun be to k'a fɔ n'a b'a dangara ko: «Taga, taga, mɔgɔfagala, mɔgɔkolon! 8Masaba be Sayuli ka somɔgɔw bɛɛ fagako juru bɔ i la, i ye ale min ka masaya bɔsi k'a kɛ i yɛrɛ ta ye. O la, Masaba ye masaya di i dencɛ Abisalɔn ma. I filɛ sisan sa, i be tɔɔrɔ la, bari i kɛra mɔgɔfagala ye!» 9O la, Seruya dencɛ Abisayi y'a fɔ masacɛ ye ko: «Mun na fagobagatɔ nin be masacɛ, ne matigi danga ten? N b'i daali, a to ne be ta'a kuun tigɛ.» 10Masacɛ y'a fɔ ko: «Aw ta kuun, Seruya deenw? Ni Masaba le y'a fɔ a ye ko a ka Dawuda danga, jɔn le ben'a fɔ a ye ko mun na a b'o kɛra?» 11O kɔ, Dawuda y'a fɔ Abisayi n'a ka dakɔrɔsigiw bɛɛ ye ko: «Ne woloden yɛrɛ be ne fagayɔrɔ ɲinina wee! Sankofɛrɛ Bɛnzamɛn kɔmɔgɔ nin! Aw k'a to a be n danga, ni Masaba lo y'a fɔ a ye. 12N'a sɔrɔ Masaba bena n makari filɛ, k'a ka bii danga nin yɛlɛma k'o kɛ koɲuman ye n ma.»\n13Dawuda n'a ka mɔgɔw tɛmɛna n'u ka sira ye. Simeyi tora ka taama kulu gɛrɛn na Dawuda gɛrɛfɛ. A tun be dangali kɛra ka to ka Dawuda bon ni kabakuruw ye, ani ka to ka buguri ta k'o fili sanfɛ.\n14Masacɛ n'a ka mɔgɔw bɛɛ barika bannin sera Zurudɛn baji daa la. U lafiɲɛna o yɔrɔ la.\nUsayi ni Abisalɔn be bɛn\n15Abisalɔn ni Isirayɛliden caaman tun donna ka ban Zeruzalɛmu. Ayitofɛli tun be ni Abisalɔn ye. 16Dawuda tericɛ arikicɛ Usayi sera Abisalɔn fɛ tuma min na, a y'a fɔ ko: «Masacɛ ka sii sɔrɔ!» 17Abisalɔn y'a fɔ a ye ko: «I ka kantigiya le ye nin ye i tericɛ faan fɛ wa? Mun na i ma taga n'i tericɛ ye?» 18Usayi y'a jaabi ko: «Ayi! Ne b'a fɛ ka to ni mɔgɔ ye, Masaba ni Isirayɛlidenw bɛɛ ye min woloma. Ne b'a fɛ ka to ni ele ye. 19Ne bena baara kɛ jɔn le ye, ni n tericɛ deen tɛ? Ne ye baara kɛ i facɛ ye cogo min na, o cogo kelen na, ne bena baara kɛ i ye.»\nAbisalɔn ka koo ni Dawuda ka gɛrɛfɛmusow\n20Abisalɔn y'a fɔ Ayitofɛli ye ko: «Aw ka ɲɔgɔnye kɛ, ka se k'a lɔn an ka kan ka fɛɛn min kɛ.» 21Ayitofɛli y'a fɔ Abisalɔn ye ko: «Taga la n'i facɛ ka gɛrɛfɛmusow ye, a ye minw to k'u ka soo kɔlɔsi. O la, Isirayɛlidenw bɛɛ ben'a lɔn ko i koo te se ka diya i faa ye tugu fewu fewu, o be kɛ sababu ye mɔgɔ minw be n'i ye, olu be jagwɛlɛya sɔrɔ.» 22- O la, u ye fanibugu dɔ lɔ Abisalɔn ye sanbon kan. A y'a facɛ ka gɛrɛfɛmusow minɛ ka to ka la n'u ye Isirayɛlidenw bɛɛ ɲana. 23O waati la, Ayitofɛli ka ladili tun be jati i n'a fɔ Ala ka kuma. A ka ladili bɛɛ tun be ten, hali Dawuda fɛ, ni Abisalɔn fɛ.


Yezu y’a ye firiyamuso ye warimisɛn min don (Mariki 12) | Yezu ka ɲɛnamaya\nYezu ka loon laban Alabatosoba kɔnɔ\nMATIYO 23:25–24:2 MARIKI 12:41–13:2 LUKA 21:1-6\nYEZU BE DIINAN KUNTIGIW KƆRƆFƆ TUGUN\nALABATOSOBA BENA HALAKI\nFIRIYAMUSO DƐSƐBAGATƆ DƆ BE WARIMISƐN DEEN FILA DON KƐSU KƆNƆ\nYezu siɲɛ laban lo ka na Alabatoso kɔnɔ. A bele be sariya karamɔgɔw ni Fariziɲɛw ka filankafoya bɔ kɛnɛ kan. Bɛɛ ɲɛɛ na, a y’a fɔ k’u ye filankafow ye. A ye ntalen kuma dɔ fɔ u koo la ko: “Aw be jifilen ni tasa kɔfɛlaw ko k’o gwɛ, k’a sɔrɔ benkanni ni miirijuguw le fanin be aw kɔnɔ. Fariziɲɛ fiɲɛntɔ, i ka filen kɔnɔ ko fɔlɔ, ka sɔrɔ k’a kɔfɛla ko.” (Matiyo 23:25, 26). Fariziɲɛw b’u janto kosɔbɛ u sawura koo la ani u b’u yɛrɛ saniya koɲuman ka kɛɲɛ n’u ka landakow ye. Nka, u ye mɔgɔ sifa min ye tigitigi, u t’u janto o la hali dɔɔni ani u t’u dusukun saniya.\nU ka filankafoya be ye nin fɛ fana: u be kiraw ka kaburuw dilan ani k’u masiri. Nka i ko Yezu y’a fɔ cogo min na, olu lo ye “kira nunu fagabagaw deenw ye.” (Matiyo 23:31). U ka koow b’o lo yira sabu u be koo bɛɛ lajɛnnin kɛra walisa ka Yezu faga.—Zan 5:18; 7:1, 25.\nYezu y’a yira fɛɛn min bena o diinan kuntigiw sɔrɔ n’u ma nimisa. A ko: “Aw be i n’a fɔ saaw, fɔnfɔnniden nunu, aw ben’a kɛ cogo jumɛn na ka tila jahanama [zeyɛni, NW ]” . . . ma?” (Matiyo 23:33). Zeyɛni kɔrɔ ko Hinom kɛnɛba. U tun be ɲamaɲama jɛni yen. O ye tagamasiɲɛ ye min b’a yira ko sariya karamɔgɔw ni Fariziɲɛ minw ka jugu, olu bena halaki bugubugu.\nYezu ka kalandenw bena kɛ “hakilitigiw ani mɔgɔkalanninw” ye. Mɔgɔw bena u minɛ cogo di? Yezu y’o fɔ diinan kuntigiw ye ko: “Aw bena [ne ka kalanden dɔw] faga ka dɔw gwengwen lɔgɔ kan, ka dɔw bugɔ ni golokami ye kalansow kɔnɔ, ani aw bena tugu dɔw kɔ ka taga u tɔɔrɔ dugu wɛrɛw la. Mɔgɔtilennin minw fagara, olu fagako jalaki bena ben aw kan, k’a ta Abɛli ma, ale min tun ye mɔgɔtilennin ye, fɔɔ ka na se Barasi dencɛ Zakari ma, aw . . . ye min faga.” Yezu y’u lasɔmi ko: “Ne b’a fɔ aw ye tiɲɛ na k’olu fagako kunkow bena la bii mɔgɔw kan.” (Matiyo 23:34-36). O lo kɛra saan 70 la, tuma ma min na Ɔrɔmu sɔrɔdasiw ye Zeruzalɛmu halaki ani Yahutu waa caaman sara o sen fɛ.\nKojuguba min bena u sɔrɔ, Yezu kɛtɔ ka miiri o la, o y’a dusu kasi. A ko: “Zeruzalɛmukaw, Zeruzalɛmukaw, aw minw be kiraw faga, ka Ala ka cidenw bon ni kabakuru ye k’u faga, siɲɛ joli ne tun b’a fɛ k’aw lajɛn n kɔrɔ, i n’a fɔ sisɛ b’a deenw lajɛn a gaman kɔrɔ cogo min na, aw ma sɔn. Ayiwa, aw ka boon lakolon bena to aw fɛ.” (Matiyo 23:37, 38). Minw y’o kumaw mɛn, n’a sɔrɔ u b’u yɛrɛ ɲininga ko Yezu kaan be “boon” juman lo ma? Alabatosoba min be Zeruzalɛmu, yala a kaan b’o lo ma wa? A be mɔgɔw ɲɛɛ na ko Ala b’o Alabatoso tangara.\nO kɔ, Yezu y’a fɔ ko: “Ne b’a fɔ aw ye ko aw tena ne ye tugu, fɔɔ loon min na aw ben’a fɔ ko: ‘Mɔgɔ min be nana [Jehova] tɔgɔ la, Ala ka barika don o la.’” (Matiyo 23:39). Kiraya kuma minw be sɔrɔ Zaburuw 118:26 kɔnɔ, a y’o kumaw lo fɔ ko: “Mɔgɔ min be nana Masaba tɔgɔ la, Ala ka barika don o la. An bena duba kɛ i ye k’an to Masaba ka soo kɔnɔ.” O kumaw bena fɔ, nka a gwɛnin lo k’o tɛna kɛ Zeruzalɛmu batosoba kɔnɔ sabu a bena halaki.\nWari kɛsu bilanin be yɔrɔ min na Alabatosoba kɔnɔ, Yezu tagara yen sisan. Woo dɔ b’o kɛsu sanfɛ ani mɔgɔw be se k’u ka niliw don yen. Yezu ɲɛɛ be Yahutu caaman na u be nili kɛra. Nafolotigiw be “wari caaman don o kɛsu kɔnɔ.” O kɔ, Yezu ye firiyamuso dɛsɛbagatɔ dɔ ye a ye “warimisɛn deen fila don yen.” (Mariki 12:41, 42). Siga t’a la, Yezu b’a lɔn k’o muso ye min don, o diyara Ala ye.\nYezu y’a ka kalandenw weele k’a fɔ u ye ko: “Tiɲɛ na, ne b’a fɔ aw ye ko firiyamuso dɛsɛbagatɔ nin ye wari min don kɛsu kɔnɔ, o ka ca ni mɔgɔ tɔw bɛɛ ta ye.” Cogo di do? A y’a ɲɛfɔ ko: “Mɔgɔ tɔw ye dɔɔni dɔrɔn bɔ u ka nafolo la k’a di, nga ale kɔni n’a ka fantanya bɛɛ, a y’a cɛɛn bɛɛ di. A ma foyi to a kun ka kɛ dumuni sɔngɔ ye k’a sɔrɔ dumunifɛn si t’a fɛ.” (Mariki 12:43, 44). O firiyamuso ni diinan kuntigiw ka miiriyaw n’u ka kɛwalew tɛ kelen ye hali dɔɔni!\nNisan tile 11nan loon be ɲini ka ban. Yezu bɔra Alabatosoba kɔnɔ ani a tɛna segi ka na yen tugun. A ka kalanden dɔ y’a fɔ a ye ko: “Karamɔgɔ, soba nin lɔcogo filɛ ni kabakurubabaw ye dɛ!” (Mariki 13:1). Tiɲɛn na, Alabatoso lɔra ni kabakuru minw ye, u dɔw ka bon kosɔbɛ. O b’a to mɔgɔw b’a miiri ko barika b’a la ani ko a bena to yen kudayi. Yezu y’o kalanden jaabi ko: “I ɲaa be sobaba nunu na kɛ? Kabakuru si tena to a tɔɲɔgɔn kan, u bɛɛ bena walaka.” O kumaw ye Yezu ka kalandenw kabakoya kosɔbɛ.—Mariki 13:2.\nO kɔ, Yezu n’a ka cidenw ye Sedirɔn kɔɔ tigɛ walisa ka taga Oliviyeyirikulu kan. Wagati dɔ la, ale ni Piyɛri, Andere, Zaki ani Zan kɛra ɲɔgɔn fɛ u dan na. K’u to o kulu kan, u be se ka Alabatosoba cɛɲumanba ye.\nYezu siɲɛ laban ka taga Alabatosoba kɔnɔ, a ye mun lo kɛ?\nYezu y’a fɔ ko mun lo bena Alabatosoba sɔrɔ?\nMun na Yezu y’a fɔ ko firiyamuso ye wari caaman don ka tɛmɛ nafolotigiw kan?\nA ci dɔ ma A ci dɔ ma Yezu ka loon laban Alabatosoba kɔnɔ\njy sap. 110 ɲɛɛ 254-255


Kok 36 AKKDC08 - Yusufu kɔmɔgɔ dɔw, minw ye Manase - Bible Search\nKok 35 Sad int\nMuso ka niyɔrɔ ko\n1Yusufu kɔmɔgɔ dɔw, minw ye Manase dencɛ Makiri dencɛ Galaadi ka fadenyabolow gwatigiw ye, olu nana kuma Musa ni Isirayɛliden tɔw ka gwatigiw fɛ. 2- U ko: «Masaba y'a fɔ i matigi ye ko i ka kala la ka jamana nin tilan Isirayɛlidenw cɛ k'u niyɔrɔ d'u ma ka kɛɲɛ n'u ye. A y'a fɔ i ye fana ko i k'an balimacɛ Selofeyadi niyɔrɔ d'a denmusow ma. 3Ayiwa, n'u furula Isirayɛliden dɔw ma minw ma bɔ Yusufu la, o tuma na, u niyɔrɔ bena bɔ an faaw ta la. U furula mɔgɔ min ma, a bena fara o tigi faaw ta kan. A kɛra ten, niyɔrɔ min dira an ma, dɔ bena bɔ o la. 4Ni Isirayɛlidenw ka saan bi duurunanm sera tuma min na, u furula mɔgɔ minw fɛ, u niyɔrɔ bena fara o tigiw niyɔrɔ kan. O la, u niyɔrɔ bena bɔ an bɛmaw kɔmɔgɔw niyɔrɔ la.»\n5Masaba ye min fɔ Musa ye, a y'o fɔ Isirayɛlidenw ye, ko: «Tiɲɛ be Yusufu kɔmɔgɔw fɛ. 6Masaba be min fɔ Selofeyadi denmusow ka koo la, o filɛ nin ye. U be se ka furu u diyanamɔgɔ ma, a daan ye a ka kɛ u ka fadenyabolo mɔgɔ ye. 7O la, Isirayɛli ka deenw kɔmɔgɔw niyɔrɔ si tena to ka yɛlɛmayɛlɛma ɲɔgɔn fɛ, Isirayɛlidenw bɛɛ bena to n'u bɛmaw niyɔrɔ dugukolo ye. 8Niyɔrɔ be denmuso o denmuso fɛ Isirayɛli deen tan ni fila kɔmɔgɔw cɛma, ale ka kan ka furu a ka fadenyabolo mɔgɔ dɔ ma janko Isirayɛlidenw kelen kelen bɛɛ ka to n'u bɛmaw niyɔrɔ ye. 9O la, kɔmɔgɔ si niyɔrɔ tena yɛlɛma dɔ wɛrɛ fɛ, u bɛɛ bena to n'u yɛrɛ niyɔrɔ ye.»\n10Masaba ye min fɔ Musa ye, Selofeyadi denmusow y'o kɛ. 11A denmuso Maala ni Tirisa ni Ogila ni Milika ani Nowa furula u facɛ balimacɛw deenw ma. 12U furula Yusufu dencɛ Manase kɔmɔgɔw ka fadenyabolo mɔgɔ dɔw ma, u niyɔrɔ tora u facɛ ka fadenyabolow la.\n13Masaba ye min fɔ ani ka sariya minw sigi Isirayɛlidenw ye Musa barika la k'u to Mowabu kɛnɛba la Zurudɛn baji daa la Zeriko faan fɛ, o le ye nin ye.


Zan 11 AKKDC08 - Cɛɛ dɔ bananin tun be Betani, Mariyamu - Bible Search\nZan 10 Zan 12\nLazari ka sayako\n1- Cɛɛ dɔ bananin tun be Betani, Mariyamu n'a kɔrɔmuso Marita ka dugu la, a tɔgɔ ko Lazari. 2- Ale Mariyamu le tun ye tulu kasadiman bon Matigi seen kan ani k'a kunsigi kɛ k'a jɔsi, ale balimacɛ Lazari le tun man kɛnɛ. 3U ye mɔgɔ bila ka taga fɔ Yezu ye ko: «Matigi, i tericɛ man kɛnɛ.»\n4Yezu y'u ka kuma mɛn ka ban tuma min na, k'a fɔ ko: «Bana nin t'a fagata ye, nga a kɛra janko boɲa ka la Ala n'a Dencɛ kan.» 5Marita, n'a dɔgɔmuso, ni Lazari koo tun ka di Yezu ye. 6A ye Lazari ka bana koo mɛn tuma min na, a tun be yɔrɔ min na, a ye tile fila kɛ yen. 7O kɔ, a y'a fɔ a ka kalandenw ye k'u ka to u be kɔsegi Zude mara la. 8A ka kalandenw y'a fɔ a ye ko: «Karamɔgɔ, zuwifuw tun b'a fɛ k'i bon ni kabakuru ye a ma mɛn, e do ko an ka segi ka taga Zude mara la.» 9Yezu y'u jaabi ko: «Lɛrɛ tan ni fila te tile kelen kɔnɔ wa? Ni mɔgɔ min be taama tilefɛ, a te talon, bari a be yeli kɛ tile barika la, 10nga, ni mɔgɔ dɔ be taama sufɛ, a be talon, bari yeelen te yen.»\n11O kuma bɛɛ fɔnin kɔ, a y'a fɔ u ye ko: «An tericɛ Lazari be sinɔgɔra, nga ne be taga kunun.» 12Kalandenw y'a fɔ a ye ko: «Matigi, n'a be sinɔgɔra, o kɔrɔ ko a bena kɛnɛya.» 13Yezu tun be Lazari ka sayako le fɔra, nga kalandenw tun b'a miiri ko a tun be kumana sinɔgɔ yɛrɛ koo la. 14O kɔ, Yezu y'a fɔ k'a gwɛ u ye ko: «Lazari sara. 15Ne tun te yen minkɛ, o diyara ne ye, aw kosɔn, janko aw ka se ka jigi sɔrɔ. An ka taga fɛ.» 16O la, Toma min tɔgɔ ko Filanin, ale y'a fɔ kalanden tɔ nunu ye k'u k'a to u be taga yen u bɛɛ ka sa ɲɔgɔn fɛ.\nMarita ni Mariyamu be Yezu kunbɛn\n17Yezu sera tuma min na, o y'a sɔrɔ Lazari suu tun ye tile naani kɛ kaburu la. 18Betani ni Zeruzalɛmu furancɛ tun te tɛmɛ kilo saba ɲɔgɔn kan. 19Zuwifu caaman tun tagara Betani janko u ka se ka Marita ni Mariyamu jigi tugu u balimacɛ ka sayako la.\n20Marita y'a mɛn tuma min na ko Yezu be nana, a tagar'a kunbɛn. O y'a sɔrɔ Mariyamu tun siginin be soo kɔnɔ. 21Marita y'a fɔ Yezu ye ko: «Matigi, ni e tun be yan, ne balimacɛ tun tena sa. 22Nga hali sisan ne lanin b'a la ko e mana fɛɛn o fɛɛn daali Ala fɛ, a bena o kɛ e ye.» 23Yezu y'a jaabi fana ko: «I balimacɛ bena kunun.» 24Marita y'a fɔ a ye tugu ko: «Ne y'a lɔn ko a bena kunun diɲɛ labanlon na.» 25Yezu y'a fɔ a ye ko: «Ne le be suuw kunun, ne be nii di, ni mɔgɔ min lara ne la hali n'o tigi sara, a bena kunun. 26Ani ka mɔgɔ o mɔgɔ to nii na, n'a lara ne la, a tena sa fewu. I lara o la wa?» 27A y'a jaabi ko: «Ɔnhɔn Matigi, ne lanin b'a la ko e le ye Ala ka Mɔgɔ wolomanin nin ye, Ala Dencɛ, min ka kan ka na diɲɛ na.»\n28A y'o kuma nunu fɔ ka ban dɔrɔn, a tagara Mariyamu wele dogo la k'a fɔ ale ye ko: «Karamɔgɔ nana, a ko i ka na.» 29Mariyamu y'o mɛn dɔrɔn, a sinna ka wili ka taga Yezu fɛ. 30O y'a sɔrɔ Yezu ma don dugu kɔnɔ fɔlɔ. Marita tun y'a kunbɛn yɔrɔ min na, a tun b'o yɔrɔ la halibi. 31Zuwifu minw tun be ni Mariyamu ye soo kɔnɔ k'a jigi tugu, olu y'a ye a sinna ka wili ka bɔ dɔrɔn, olu tugura a kɔ. U tun b'a miiri ko a be tagara kaburu yɔrɔ la ka kasi.\n32Mariyamu sera Yezu fɛ dɔrɔn, a y'a kunbiri gwan a kɔrɔ k'a fɔ a ye ko: «Matigi, ni e tun be yan, ne balimacɛ tun tena sa.» 33Yezu y'ale ni zuwifuw kasitɔ ye, o y'a dusu kasi, u makari y'a minɛ. 34A y'u ɲininga ko: «Aw y'a suu don yɔrɔ jumɛn?» U ko: «Matigi, na taga o yɔrɔ filɛ.»\n35Yezu kasira. 36O la, zuwifu minw tun be yen, olu y'a fɔ ko a koo tun ka d'a ye dɛ. 37Nga dɔw y'a fɔ ko: «Ale min tun ye fiɲɛntɔ ɲaa yɛlɛ, a tun te se ka Lazari bali saya ma wa?»\nYezu be Lazari kunun\n38Yezu dusu kasira tugu, a tagara kaburu yɔrɔ la. Kaburu nin tun ye farawo ye, u ye kabakuru kɛ k'a datugu. 39Yezu y'a fɔ ko u ka kabakuru bɔ kaburuda la. Cɛɛ min banna, ale balimamuso Marita y'a fɔ a ye ko: «Matigi, a kasa ka kan ka bɔ sisan, bari a suu donna bii y'a tile naani ye.» 40Yezu y'a fɔ a ye ko: «Ne tun m'a fɔ i ye ko ni lanaya b'i la, ko i bena Ala ka sebagaya ye wa?» 41U ye kabakuru bɔ yen, o kɔ Yezu y'a ɲaa kɔrɔta sanfɛ k'a fɔ ko: «N Faa, ne be barika la i ye bari i ye ne jaabi. 42Ne y'a lɔn ko i be ne jaabi tuma bɛɛ, nga ne b'o fɔra janko mɔgɔ minw be ne lamini na, olu ka l'a la ko ele le ye ne ci.» 43A y'o kuma fɔ ka ban tuma min na, a pɛrɛnna ko: «Lazari, wili ka bɔ.» 44Lazari min tun sara, a kununna ka bɔ kaburu la. Fani melekenin tun b'a bolo n'a seen na, ani dɔ tun kɛnin be k'a ɲaa siri. Yezu y'a fɔ u ye ko: «Aw k'a foni k'a to a ka taga.»\nU b'a fɛ ka Yezu faga\n(Mat 26.1-5; Mar 14.1-2; Luka 22.1-2)\n45Zuwifu minw tun nana Mariyamu fɛ, u ye Yezu ka koo kɛnin ye minkɛ, u caaman lara a la. 46Nga dɔw tagara *Fariziɲɛw fɛ, Yezu ye koo min kɛ, k'o lakali u ye. 47Sarakalasebagaw ni Fariziɲɛw ye ɲɔgɔnye kɛ k'a fɔ ko: «An bena mun le kɛ? Bari cɛɛ nin be kabako caaman kɛ. 48N'an y'a to n'a tagara ɲa, mɔgɔ bɛɛ bena l'a la, o seen fɛ, Ɔrɔmukaw bena na k'an ka yɔrɔ senumand n'an ka siya halaki.»\n49Sarakalasebagaw kuntigiba min tun be yen o saan na, a tɔgɔ ko Kayifu, ale y'a fɔ u ye ko: «Aw te foyi faamu. 50Aw fana m'a lɔn ko mɔgɔ kelen ka sa jama kosɔn janko an ka siya bɛɛ kana halaki, k'o ka fisa wa?» 51O kuma nin ma bɔ a yɛrɛ la, o saan nin na, ale lo tun ye sarakalasebagaw kuntigiba ye, a tun ye kirayakuma le fɔ ten ko Yezu ka kan ka sa zuwifu siya kosɔn. 52O fana tun te kɛ u ka siya dama kosɔn, nga Ala deenw minw jɛnsɛnnin be, a ka se k'olu lajɛn. 53Kabini o loon, u bɛnn'a la k'u ben'a faga. 54O le kosɔn Yezu tagara kongokolon faan fɛ dugudennin dɔ la min tɔgɔ ko Efarayimu. A n'a ka kalandenw tora o yɔrɔ la. A tun te sɔn ka taga zuwifuw cɛma tuma bɛɛ.\nTulu kasadiman bonko Yezu seen kan\n(Mat 26.6-13; Mar 14.3-9; i ka Luka 7.36-38 filɛ)\n55O waati la, zuwifuw ka *Hɔrɔnya ɲanagwɛ loon tun sera ka ban. A tɔɔ tun tora tile damani, mɔgɔ caaman tun be bɔ dugudenninw na ka na Zeruzalɛmu janko k'u yɛrɛ saniya ka kɛɲɛ n'u ka landa ye. 56Olu tun be Yezu yɔrɔ yaalala. K'u to Alabatosoba kɔnɔ, u b'a fɔra ɲɔgɔn ye k'o tuma na, a tena na ɲanagwɛ nin na wa? 57Sarakalasebagaw ni *Fariziɲɛw tun y'a fɔ ko ni mɔgɔ min ye Yezu yɔrɔ lɔn, k'u k'a yɔrɔ yira olu la, u be taga minɛ.


Kanbelenin jinatɔ dɔ kɛnɛyali | Yezu ka ɲɛnamaya\nYezu be kanbelenin jinatɔ dɔ kɛnɛya\nMATIYO 17:14-20 MARIKI 9:14-29 LUKA 9:37-43\nU MAKO TUN BE LIMANIYA BARIKAMAN NA WALISA KA KANBELENIN JINATƆ KƐNƐYA\nYezu, Piyɛri, Zaki ani Zan be jigira ka bɔ kulu kan tuma min na, u ye jamaba kunbɛn. Koo dɔ lo kɛra. Sariya karamɔgɔw lajɛnna Yezu ka kalandenw kɔrɔ ka to ka sɔsɔli kɛ n’u ye. Jama ɲɛɛ lara Yezu kan dɔrɔn, u ninsɔndiyaninba bolila ka taga a fo. Yezu y’a ka kalandenw ɲininga ko: “Aw ni sariya karamɔgɔw be ɲɔgɔn sɔsɔra mun lo la?”—Mariki 9:16.\nCɛɛ dɔ bɔra jama cɛma ka na a kunbiri gwan Yezu kɔrɔ ani k’a fɔ ko: “Karamɔgɔ, jina be n dencɛ la. A y’a kɛ bobo ye, o le y’a to, n nana n’a ye i fɛ. N’a wilila a kan yɔrɔ o yɔrɔ, a b’a ta k’a ben duguma, a daa be kanga, a b’a ɲiiw ɲimi, a be ja kankan. Ne y’i ka kalandenw daali k’u ka jina gwɛn ka bɔ a la, nga u ma se.”—Mariki 9:17, 18.\nA be komi sariya karamɔgɔw be kalandenw kɔrɔfɔra le sabu u ma se ka kanbelenin kɛnɛya. N’a sɔrɔ u yɛrɛ b’u lɔgɔbɔra. Kanbelenin facɛ dusu kasinin lo. O kama, sanni Yezu k’a jaabi, a kumana jama fɛ ko: “Aw bii mɔgɔw kɔni, aw ka jugu, aw te la Ala la. Ne bena to n’aw ye k’aw ka koo muɲu fɔɔ tuma jumɛn?” N’a sɔrɔ o kuma gwɛlɛw ɲɛsinna sariya karamɔgɔw lo ma. Olu lo tun ye Yezu ka kalandenw darabɔ tuma min na a tun tɛ yen. Yezu y’a ɲɛɛ sin kanbelenin facɛ ma k’a fɔ ko: “Na n’i dencɛ ye yan.”—Luka 9:41.\nKanbelenin gwɛrɛtɔ Yezu la, jina min b’a la, ale y’a ta ka ben duguma ani k’a yuguyugu kosɔbɛ. Kanbele tora ka kolonkolon duguma ani a daa be kangara. Yezu ye deen facɛ ɲininga ko: “Kabini tuma jumɛn jina nin b’a tɔɔrɔ ten?” A y’a jaabi ko: “Kabin’a denmisɛn tuma. Siɲɛ caaman, jina y’a ta k’a ben tasuma na ani jii la janko a ka faga.” Deen facɛ ye Yezu deli ko: “N’i be se ka fɛɛn dɔ kɛ, hinɛ an na k’an dɛmɛ.”—Mariki 9:21, 22.\nDeen facɛ jigi tigɛnin lo sabu Yezu ka kalandenw ma se k’a dɛmɛ. Yezu y’a jaabi cogo min na, o y’a hakili sigi. Yezu ko: “Mun na i ko: ‘N’i be se’? Ni mɔgɔ min lara Ala la, Ala be se ka fɛɛn bɛɛ kɛ o tigi ye.” Kanbele facɛ sinna k’a fɔ ni kaanba ye ko: “Ne lara Ala la. Ne dɛmɛ janko ne kana sigasiga.”—Mariki 9:23, 24.\nYezu y’a ye ko jama be bolila ka na a fan fɛ. U bɛɛ ɲɛɛ na, a sɔngɔra o jina kan ko: “E min be mɔgɔ kɛ bobo ni tulogweren ye, n b’a fɔ i ye, bɔ kanbelen nin na, i kana don a la tugu.” Jina bɔtɔ kanbele la, a y’a kɛ a kulera ani a y’a yuguyugu kosɔbɛ. Kanbelenin benna ka kirin ka kɛ i n’a fɔ suu. Mɔgɔw y’o ye minkɛ, u caaman ko: “A sara.” (Mariki 9:25, 26). Nka, Yezu ye kanbelenin bolo minɛ ani a y’a dɛmɛ a wulila. “O yɔrɔnin bɛɛ a kɛnɛyara.” (Matiyo 17:18). O ye mɔgɔw kabakoya kosɔbɛ. O tɛ bari an na.\nA ma mɛɛn, Yezu tun y’a ka kalandenw ci ka taga waajuli kɛ. O wagati la, u sera ka jinaw gwɛn. O kama, u donnin kɔ soo kɔnɔ, u ye Yezu ɲininga ko: “Mun na anw ma se ka jina nin gwɛn?” Yezu y’a ɲɛfɔ ko u ma se k’o kɛ u ka dannabaliya kosɔn. A ko: “Mɔgɔ te se ka jina nin ɲɔgɔn gwɛn cogo si la n’a ma Ala daali.” (Mariki 9:28, 29). Walisa ka se k’o jina barikaman gwɛn, kalandenw tun ka ɲi ka kɛ ni limaniya barikaman ye ani ka Ala deli a ka fanga di u ma.\nYezu y’a ka kumaw kuncɛ ko: “Tiɲɛ na, ne b’a fɔ aw ye, ko n’aw ka lanaya boɲa tun be mutaridikisɛ ta bɔ, aw tun be se k’a fɔ kulu nin ye ko a ka wili ka bɔ yan ka taga lɔ yen fɛ. O tun bena kɛ. Fɛɛn te yen n’aw tena se ka min kɛ.” (Matiyo 17:20). Tiɲɛn na, limaniya be se k’an dɛmɛ ka koobaw kɛ!\nGwɛlɛya minw b’an bali ka ɲɛtaga kɛ Jehova ka baara la, u be se ka kɛ an ɲɛɛ na i n’a fɔ kulu yɛrɛ yɛrɛ, mɔgɔ tɛ se ka min bɔ a nɔɔ na. Nka, limaniya be se k’an dɛmɛ ka see sɔrɔ o gwɛlɛyaw kan.\nYezu jigitɔ ka bɔ kulu kan, a ɲɛɛ lara koo juman lo kan?\nMun na kalandenw ma se ka jina gwɛn ka bɔ kanbelenin na?\nN’an ka limaniya barika ka bon, an bena se ka mun lo kɛ?\nA ci dɔ ma A ci dɔ ma Yezu be kanbelenin jinatɔ dɔ kɛnɛya\njy sap. 61 ɲɛɛ 146-147


Kod 6 AKKDC08 - Adamadenw daminɛna ka caya dugukolo kan - Bible Search\nKod 5 Kod 7\nAdamadenw ka juguya\n1- Adamadenw daminɛna ka caya dugukolo kan tuma min na, ani ka denmusow sɔrɔ, 2o tuma na, batofɛnw deenw y'a ye ko mɔgɔw ka denmusow cɛɛ ka ɲi. U tun be minw fɛ, u ye olu furu. 3Masaba ko: «Ne tena adamaden to nii na ka waatijan kɛ tugu a ka filiw kama, bari mɔgɔ dama lo. U sii tena tɛmɛ saan kɛmɛ ni mugan kan tugu.»\n4- Tuma min na batofɛnw deenw jɛnna ni mɔgɔw denmusow ye ka deenw sɔrɔ u fɛ, o waati la, mɔgɔjanjanw tun be yen dugukolo kan, ani u tun be yen kɔfɛ fana. Olu tun ye fɔlɔfɔlɔ cɛfariw ye, u tɔgɔw bɔra kosɔbɛ.\n5- Masaba y'a ye ko mɔgɔw be juguyara ka taga dugukolo kan, k'a ye ko u ka miiriya bɛɛ tun ka jugu tuma bɛɛ, 6o digir'a la, a nimisara mɔgɔw danko la dugukolo kan, a dusu kasira kosɔbɛ. 7O la, a ko: «Ne ye fɛɛn minw dan, ne bena olu halaki k'u ban dugukolo kan, k'a daminɛ mɔgɔ ma ka ta'a bila begɛnw ni fɛɛn fofotaw la, ani kɔnɔw, bari ne nimisara u danko la.»\n8Nga Nuhun koo diyara Masaba ye.\nAla b'a latigɛ ka Nuhun kisi\n9- Nuhun kɔmɔgɔw filɛ nin ye:\nNuhun tun ye mɔgɔtilennin ye, a jalakibali tun lo a ka waati mɔgɔw cɛma. A tun be siran Ala ɲa. 10Nuhun ye dencɛ saba wolo: Sɛmu ni Kamu ani Zafɛti.\n11Diɲɛ mɔgɔw tun ka jugu Ala ɲakɔrɔ, koo farimanw tun be kɛ diɲɛ yɔrɔ bɛɛ la. 12Ala y'a ye ko diɲɛ juguyara, bari adamadenw bɛɛ tun ye siraɲuman bila ka to ka juguya le kɛ dugukolo kan.\n13O la, Ala y'a fɔ Nuhun ye ko: «Ne bena adamadenw bɛɛ halaki, bari diɲɛ fanin be u ka fariyakow la. Ne kɔni bena olu ni dugukolo halaki ɲɔgɔn fɛ.\n14«I ka kurunba dilan i yɛrɛ ye ni sipɛrɛyiri ye, ka bondenninw kɛ a kɔnɔ, ani k'a kɛnɛmala ni kɔnɔna mɔn ni tulu dɔ ye. 15A dilancogo filɛ nin ye: a jaɲa ka kɛ mɛtɛrɛ kɛmɛ ni bi duuru ye, a boɲa ka kɛ mɛtɛrɛ mugan ni duuru ye, a jaɲa sanfɛ, o ka kɛ mɛtɛrɛ tan ni duuru ye. 16I ka sangabon kɛ kurun nin sanfɛ, mɛtɛrɛ tilan ka sɔrɔ a ni kurun cɛ. I ka daa bɔ kurun faan kelen na, ka kurun kɔnɔna boon kɛ sangaso saba ye. 17Ne ben'a kɛ jiba be na dugukolo kan ka diɲɛ kɔnɔ fɛɛnw bɛɛ halaki, fɛɛn minw be ninakili. Dugukolo kan fɛɛnw bɛɛ bena sa. 18Nga ne bena bɛn ni ele ye.\n«E ka don kurun kɔnɔ n'i muso, an'i dencɛw n'i biranmusow ye. 19I ka fɛɛn ɲanaman sifaw bɛɛ fila fila minɛ ka don n'u ye kurun kɔnɔ, cɛman ni musoman, janko u ka kisi. 20Kɔnɔw, ni begɛnw, ani fɛɛn minw bɛɛ be fofo dugukolo kan, u sifaw bɛɛ fila fila bena na i fɛ janko u ka kisi. 21I ka dumunifɛn sifaw bɛɛ dɔ ta k'o mara i fɛ, o ka kɛ e ni olu ka dumuni ye.»\n22- Ala ye min fɔ Nuhun ye, a y'o bɛɛ kɛ.


Zer 33 AKKDC08 - Ka Zeremi datugunin to kɔlɔsilikɛbagaw - Bible Search\nZer 32 Zer 34\nHɛrɛ be na\n1Ka Zeremi datugunin to kɔlɔsilikɛbagaw ka luu kɔnɔ, Masaba kuman'a fɛ tugu ko:\n2«Masaba min ye dugukolo dan k'a dilan, ka barika don a la, ale min tɔgɔ ko Masaba, a ko: 3‹I ka ne daali, ne bena i jaabi. N bena kobabaw yira i la, minw dogonin be, i te minw lɔn.› 4Bari ne Masaba, Isirayɛli ka Ala b'a fɔra dugu nin soow ani Zuda mara masaw ka koo la, u be minw walakara ka dugu laminikogo lalaga n'u kabakuruw ye janko k'u juguw bali ka yɛlɛ ka don dugu kɔnɔ yɛlɛyɔrɔw la ka kɛlɛ kɛ 5ni Babilɔnikaw ye. Soo nunu bena fa suuw la, ne bena minw halaki dimikojugu fɛ. Ne bena n yɛrɛ dogo dugu nin na a ka juguya bɛɛ kama.\n6«Nga ne bena fura ni kɛnɛya di dugu nin ma, ne bena n ka mɔgɔw kɛnɛya ani ka hɛrɛ ni hakilisigi d'u ma. 7Zuda ni Isirayɛli mara mɔgɔw minw minɛna ka taga, ne bena olu kɔsegi ka na. Ne bena u sigi i n'a fɔ u tun be cogo min na fɔlɔfɔlɔ. 8U filila ne ma koo min bɛɛ la, ne bena u saniya k'o nɔgɔ nin bɛɛ bɔ u la. U filila ka muruti ne ma koo min bɛɛ la, ne bena o bɛɛ yafa u ma. 9Ne bena koɲuman minw bɛɛ kɛ Zeruzalɛmu ye, ni diɲɛ kɔnɔ siyaw bɛɛ y'o kibaru mɛn tuma min na, dugu nin bena kɛ ne tɔgɔ bɔ sababu ye, ani nisɔndiya ni tanuli, ani kunkɔrɔta sababu ye ne fɛ u ɲana. Ne bena hɛrɛ min bɛɛ kɛ Zeruzalɛmu ye, u bena kabakoya ani ka yɛrɛyɛrɛ o kosɔn.\n10-11- «Masaba ko: ‹Aw b'a fɔra ko yan ye dusukasiyɔrɔ ye, ko mɔgɔ te yen, begɛn te yen. Nga Zuda mara duguw kɔnɔ, ni Zeruzalɛmu bɔlɔnw kɔnɔ, mɔgɔ ni begɛn te yɔrɔ minw na, ɲanagwɛ ni nisɔndiyaba mankan, ani kɔɲɔcɛ ni kɔɲɔmuso ka dɔnkililakan bena mɛn yen tugu, ni mɔgɔw dɔnkililakan minw be tagara foli saraka bɔ Masaba ye a ka soo kɔnɔ ka to k'a fɔ ko:\nAw ka barika la Masaba, Setigi ye,\nbari a ka ɲi,\nTiɲɛ na, ne bena jamana nin lalaga kura ye, k'a kɛ i n'a fɔ fɔlɔ.› Masaba le ko ten.\n12«Masaba, Setigi ko: ‹Dusukasiyɔrɔ nin, fɔɔ mɔgɔ ni begɛn te yen nin, wɛɛrɛw bena lalaga a duguw bɛɛ kɔnɔ tugu. Begɛndɛndɛbagaw ben'u ka sagaw gwɛn ka don yen ka lafiɲɛ. 13Dugu minw be kuluyɔrɔ la, ni kulujukɔrɔ mara la, ani worodugu ɲafan fɛ, ni minw be Bɛnzamɛn mara la, ni Zeruzalɛmu lamini na, ani Zuda mara la, sagaw bena tɛmɛ u jatibaga ɲafɛ yen tugu.› Masaba le ko ten.»\nAla be layidu min ta, o be kɛ\n14- Masaba ko: «Loonw be na, ne tun ye n daa di Isirayɛli ni Zuda mara mɔgɔw ma ɲumanya min la, n n'o kɛ. 15O waati yɛrɛ la tigitigi, ne ben'a kɛ mɔgɔtilennin be wili Dawuda kɔmɔgɔw la, ale bena jamana mara tilenninya ni hɔrɔnya la. 16O waati la, Zuda mara mɔgɔw bena kisi, Zeruzalɛmu be to hakilisigi la. Dugu nin tɔgɔ bena wele ko: ‹An ka koɲanabɔbaga ye Masaba lo ye.› » Masaba le ko ten. 17- Masaba ko: «Mɔgɔ tena dɛsɛ tuma si Dawuda kɔmɔgɔw la min bena sigi a ka masasigilan kan Isirayɛlidenw kunna. 18- Sarakalasebaga tena dɛsɛ Levi kɔmɔgɔw la min bena to ka lɔ ne ɲakɔrɔ ka saraka jɛnitaw bɔ, ka wusulan jɛni, ni suman sarakaw, ani ka saraka bɔ loon o loon.»\n19O kɔ, Masaba kumana Zeremi fɛ tugu. 20A ko: «Ne ye min latigɛ tile ni suu kosɔn, n'aw sera k'o cɛn, fɔɔ dugu te gwɛ a gwɛwaati la, suu te ko a kowaati la fana, 21o tuma na, ne ye bɛɛn min kɛ ni n ka baarakɛla Dawuda ye, o bena se ka cɛn. O la, a deen tena sɔrɔ ka sigi a nɔɔ na masaya la. A bena kɛ ten fana sarakalasebagaw fɛ, minw be ne ka baara la. 22Mɔgɔ te se ka lolow ani kɔgɔjida la cɛncɛnkisɛ jati k'u daa lɔn cogo min na, o cogo kelen na, ne bena n ka baarakɛla Dawuda kɔmɔgɔw caya, ani Levi taw, olu minw be ne ka baara la.»\n23Masaba kumana Zeremi fɛ ko: 24«Mɔgɔ nunu be min fɔra, i t'o mɛnna wa? U ko: ‹Masaba ye gwaso filan minw woloma k'u kɛ a taw ye, a y'u fili.› O la, u te ne ka mɔgɔw jati, u t'u jatira siya ye tugu. 25Masaba ko: ‹N'a y'a sɔrɔ ko ne le ye suu ni tile dan ani ka sankolo ni dugukolo sariyaw sigi, 26o tuma na, ne te na ban Yakuba ni n ka baarakɛla Dawuda kɔmɔgɔw la, ka ban k'a deenw dɔw ta k'u sigi Ibrayima ni Isiyaka ani Yakuba kɔmɔgɔw kunna! Bari ne bena u mɔgɔw kɔsegi ka na, minw tun minɛna ka taga, ka makari u la.› »


Lok 2nan 32 AKKDC08 - O koow tɛmɛnin ani o baara - Bible Search\nLok 2nan 31 Lok 2nan 33\nLok 2nan 32\nSenakeribu be na Zuda mara kɛlɛyɔrɔ\n(Mas 2nan 18.13; Eza 36.1)\n1O koow tɛmɛnin ani o baara tilennin kɛnin kɔ, Asiri masacɛ Senakeribu nana don Zuda mara la. A ye dugu barikamanw datugu k'a fɔ ko a bena don u kɔnɔ fanga la k'u minɛ. 2Ezekiyasi y'a ye ko Senakeribu nana, ko a b'a fɛ ka Zeruzalɛmu kɛlɛ minkɛ, 3a n'a ka ɲamɔgɔw ni kɛlɛkuntigiw ye ɲɔgɔn ye, a ye hakili ɲini u fɛ, janko ka dugu kɔfɛ jii bɔyɔrɔw datugu. Olu y'a dɛmɛ. 4Jamaba ye ɲɔgɔn lajɛn, u ye jii bɔyɔrɔw bɛɛ datugu, ani kɔɔ min be woyo mara nin kɔnɔ. U tun ko Asiri masacɛ man kan ka na jii sɔrɔ caaman.\n5Ezekiyasi jijara ka dugu laminikogo yɔrɔ benninw bɛɛ lalaga, k'a lɔ ka wili fɔɔ ka taga se sangasow ma. A fana ye kogo wɛrɛ lɔ kogo fɔlɔ nin kɔfɛ. U tun ye yɔrɔ min fa ni bɔgɔ ye k'a wili Dawuda ka ciin kɔnɔ, u y'o yɔrɔ lalaga. A ye kɛlɛkɛminan ni nigɛkunbɛnnan caaman lalaga fana. 6A ye kɛlɛkuntigiw sigi jama kunna k'u lajɛn a yɛrɛ kɔrɔ forobayɔrɔ la dugu donda la, k'u jaa gwɛlɛya ni kuma nunu ye ko: 7«Aw ka barika don aw yɛrɛ la k'aw jaa gwɛlɛya. Aw jaa kana tigɛ, aw kana siran Asiri masacɛ n'a ka jamaba ɲa, bari min be ni anw ye, ale fanga ka bon n'a ta ye. 8Adamadenw le be n'ale ye, nga Masaba an ka Ala le be ni anw ye, ale lo bena an dɛmɛ, ani ka barika don an na an ka kɛlɛw la.» Zuda mara masacɛ Ezekiyasi ka kuma ye jama jaa gwɛlɛya.\nSenakeribu be Zeruzalɛmukaw nigɛ\n(Mas 2nan 18.17-37; 19.9-19; Eza 36.2-22; 37.9-20)\n9O kɔ, ka masacɛ Senakeribu n'a ka kɛlɛdenw bɛɛ to Lakisi kɔrɔ ka dugu nin datugu, a y'a ka kɛlɛkuntigiw ci Zeruzalɛmu, Zuda mara masacɛ Ezekiyasi fɛ, ani Zuda mara mɔgɔ minw bɛɛ tun be o yɔrɔ la, k'a fɔ u ye ko: 10«Asiri masacɛ Senakeribu ko aw jigi be mun le kan, n'aw tonin be Zeruzalɛmu datugunin kɔnɔ? 11Ezekiyasi b'aw nigɛra n'a b'a fɔ ko Masaba aw ka Ala bena aw bɔsi ale Asiri masacɛ bolo. A ben'a to kɔngɔ ni minnɔgɔ b'aw faga! 12Ale Ezekiyasi le m'a kɛ aw ka sɔnnikɛyɔrɔw ni sarakabɔyɔrɔw tununa wa? Ka sɔrɔ k'a fɔ Zeruzalɛmukaw ni Zuda mara mɔgɔ tɔw ye ko aw k'aw ka batoli kɛ sarakabɔyɔrɔ kelen le kɔrɔ, ani ka fɛɛn kasadimanw jɛni o kan wa? 13Ayiwa, ne ni n faaw ye fɛɛn min kɛ jamana tɔw kɔnɔ siyaw bɛɛ la, aw ma o mɛn wa? Siya nunu ka batofɛnw sera k'u ka jamana bɔsi ne bolo tiɲɛ na wa? 14Ne faaw ye siya minw halaki, olu ka batofɛnw cɛma, jumɛn le sera k'u bɔsi ne bolo? Aw ka Ala bena se k'aw bɔsi ne bolo cogo di? 15Sisan aw kan'a to Ezekiyasi k'aw nigɛ k'aw fili ten. Aw kana l'a la. Bari, a batofɛn te siya si fɛ, walima jamana si fɛ, min sera k'a ka mɔgɔw bɔsi ne, walima ne faaw bolo, sankofɛrɛ aw bololafɛnw lo bena aw bɔsi ne bolo!»\n16Senakeribu ka kɛlɛkuntigiw tora ka kumajugu fɔ Masa Ala n'a ka baarakɛla Ezekiyasi ma. 17A fana ye batakiw sɛbɛn ka Masaba, Isirayɛli ka Ala nɛni. A y'a fɔ ko: «Jamana tɔw kɔnɔ siyaw ka batofɛnw ma u bɔsi ne bolo cogo min na, o cogo kelen na, Ezekiyasi ka batofɛn ten'a ka jama bɔsi ne bolo.» 18U tun b'u kaan kɔrɔtara ka kuma eburukan na Zeruzalɛmukaw fɛ minw tun lɔnin be kogo kan, janko k'u jaa tigɛ ka siranya bila u la, u ka se ka dugu minɛ. 19U ye Zeruzalɛmu ka Ala koo fɔ i n'a fɔ u be to ka siya wɛrɛw ka batofɛnw koo fɔ cogo min na, mɔgɔ bolo ye minw dilan.\nAla be Zeruzalɛmu kisi\n(Mas 2nan 19.1, 35-37; Eza 37.1, 36-38)\n20Masacɛ Ezekiyasi ni Amɔsi dencɛ kira Ezayi tora ka kule Sankolotigi nɔɔ fɛ o kama. 21Masaba ye mɛlɛkɛ dɔ ci, ale nana kɛlɛdenŋanaw, ni ɲamɔgɔw ani kɛlɛkuntigiw bɛɛ faga Asiri masacɛ ka kɛlɛdenw ka sigiyɔrɔ la. O la, masacɛ kɔsegir'a ka jamana na ni maloya ye. A donn'a ka joso kɔnɔ, a yɛrɛ deenw y'a faga ni murujan ye. 22Masaba ye Ezekiyasi ni Zeruzalɛmukaw kisi Asiri masacɛ Senakeribu n'u jugu tɔw bɛɛ ma ten. O kɔ, a ye hɛrɛ d'u ma faan bɛɛ la. 23Mɔgɔ caaman nana Zeruzalɛmu ni boɲafɛnw ye k'o di Masaba ma, ani ka boɲafɛn sɔngɔgwɛlɛnw di Zuda mara masacɛ Ezekiyasi ma. Kabini o waati la, a kɛra mɔgɔbaba ye siyaw bɛɛ ɲana.\nEzekiyasi ka saya\n(Mas 2nan 20.1-21; Eza 38.1-8; 39)\n24O waati la, Ezekiyasi banana fɔɔ a tun be ɲini ka sa. A ye Masaba daali, ale y'a jaabi.\nMasaba ye kabako dɔ kɛ a ye. 25Nga Ezekiyasi ma o ɲumanya nin lɔn, min tun kɛr'a ye, bari a far'a yɛrɛ la. O la, Masaba dimina ale, ni Zeruzalɛmukaw ani Zuda mara mɔgɔ tɔw kɔrɔ. 26Ezekiyasi ni Zeruzalɛmukaw y'u jalakiyɔrɔ ye, k'u yɛrɛ majigi. O la, Masaba ka dimi ma kɛ sababujugu ye u ma Ezekiyasi sii la.\n27Ezekiyasi kɛra nafolobatigi ye, a ye boɲa sɔrɔ kosɔbɛ fana. A ye nafolo marayɔrɔ dɔw lɔ a ka warigwɛ ni sanu, ani kabakuru sɔngɔgwɛlɛnw, ni tulu kasadimanw, ani nigɛkunbɛnnanw, ni fɛɛn sɔngɔgwɛlɛnw sifa bɛɛ kama. 28A fana ye sumanw, ni duvɛnkɛnɛ ani tulu marabonw lɔ, ka misi sifa bɛɛ ka layɔrɔw, ni begɛnmisɛnw ka wɛɛrɛw labɛn. 29A ye duguw sigi, misiw ni saga ni baa caaman tun b'a fɛ, bari Ala tun ye nafolo caaman d'a ma. 30Ale lo ye Giyɔn kɔɔ daminɛyɔrɔ sanfɛ jibɔyɔrɔ tugu k'a jisira yɛlɛma k'o sin dugumala la Dawuda ka ciin kɔnɔ tileben fɛ. A ka baara bɛɛ tun ɲan'a bolo.\n31Kabako min tun kɛra jamana kɔnɔ, Babilɔni ɲamɔgɔw y'u kuntigi dɔw ci Ezekiyasi fɛ ka ɲiningali kɛ o la tuma min na, Ala y'a to a yɛrɛ ma k'a kɔrɔbɔ ka se k'a kɔnɔnako bɛɛ lɔn.\n32Ezekiyasi ka kɛwali tɔw, n'a ye baara minw kɛ Alaɲasiran na, olu be sɔrɔ Amɔsi dencɛ kira Ezayi ka yelifɛn kitabu kɔnɔ, ani Zuda ni Isirayɛli mara masacɛw ka kitabu kɔnɔ. 33A sara, u y'a suu don kulu dɔ kan, Dawuda kɔmɔgɔw ka kaburuw yɔrɔ la. Zeruzalɛmukaw ni Zuda mara mɔgɔ tɔw bɛɛ y'a boɲa a sanin kɔ.\nO kɔ, a dencɛ Manase sigir'a nɔɔ na masaya la.


Ɲiningali dɔw ka jaabili Bibulu koo la\nMɔgɔw ka teli ka ɲiningali minw kɛ\nWalew ni seereyaw\nA KALAN KAAN NIN NA Afrikaans Albanais Allemand Amharique Anglais Arabe Arménien Arménien (occidental) Aymara Azéri Azéri (cyrillique) Bachkir Bassa (cameroun) Bengali Bicol Birman Boulou Bulgare Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Chiyao Cibemba Cinyanja Coréen Croate Créole haïtien Dangme Danois Digor Douala Efik Espagnole Estonien Ewé Fidjien Finnois Fon Français Ga Gallois Georgien Goun Grec Guarani Gujarati Haoussa Hiligaynon Hindi Hiri Motu Hongrois Hébreu Ibanag Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kumanji (Caucase) Kurde kurmanji (cyrillique) Kwangali Kwanyama Lamba Langue des Signes Américaine Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes coréenne Langue des signes cubaine Langue des signes espagnole Langue des signes finnoise Langue des signes française Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes mexicaine Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes sud-africaine Langue des signes taïwanaise Langue des signes tcheque Langue des signes vénézuélienne Langue des signes zimbabweenne Langue des signes équatorienne Letton Lingala Lituanien Luganda Lunda Luo Luvale Macédonien Malagach Malay Malayalam Mambwé-Lungu Marathi Marshall Maya Mbunda Mingrélian Mongol Moore Motu Ndonga Ndébélé Ndébélé(Zimbabwe) Norvégien Nzema Néerlandais Népali Okpe Oromo Ossete Otetela Ouzbek Pangasinan Papiamento (curaçao) Pendjabi Persan Pidgin salomonien Polonais Ponape Portugais Quechua (Bolivie) Romain Russe Samoan Sango Sepedi Serbe (cyrillique) Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tatar Tcheque Thaï Tigrinya Tiv Tok pisin Tongien Tshiluba Tsonga Tswana Turc Turkmene Tuvaluan Twi Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zande Zapotec (de l'isthme) Zoulou langue des signes chinois langue des signes colombienne tamoul tchouvache\n“I jigi da Matigi kan ka ko ɲuman kɛ . . . ka tilennenya sira taama.”—ZAB. 37:3, ABM\nDƆNKILIW: 150, 124\nWALISA K’AN JIGI LA JEHOVA KAN, AN BE KALAN JUMAN SƆRƆ . . .\nJehova sagokɛla kantigiman wɛrɛw fɛ?\n1. Jehova ye adamadenw dan ka setigiya kabakoman juman di u ma?\nJEHOVA ye adamadenw dan ka setigiya kabakoman di u ma. A ye see d’an ma ka jatiminɛ kɛ walisa ka gwɛlɛyaw ɲɛnabɔ ani ka labɛnw kɛ siniɲasigi koo la (Talenw 2:11). A ye see di an ma fana ka laɲinita ɲumanw latigɛ an yɛrɛ ye ani k’u dafa (Filip. 2:13). A y’an dan walisa an dusukun k’an dɛmɛ ka koo ɲuman ni koo jugu faranfasi ka bɔ ɲɔgɔn na. O be se k’an dɛmɛ k’an yɛrɛ tanga koo jugu ma ani n’an ye jurumu kɛ, an be yafa deli.—Ɔrɔm. 2:15.\n2. Jehova b’a fɛ an ka mun lo kɛ n’an ka setigiya ye?\n2 Jehova b’a fɛ an ka baara ɲuman kɛ n’an ka setigiya ye. Mun na do? Sabu a b’an kanu ani a b’a lɔn ko n’an be baara kɛ n’an ka setigiya ye o b’an ninsɔndiya. Jehova y’a fɔ siɲɛ caaman Bibulu kɔnɔ ko an ka koo ɲuman kɛ n’an ka setigiya ye. Ɲɛyirali fɛ, a fɔra Heburukan sɛbɛriw kɔnɔ ko “baarakɛbaga ka jatiminɛ be na ni nafolo ye” ani ko “i bolo be se ka koo o koo kɛ, o kɛ n’i yɛrɛ ka fanga ye.” (Talenw 21:5; Waaj. 9:10). Gɛrɛkikan sɛbɛriw b’a fɔ ko: “Ni koɲumankɛ see b’an ye tuma min na, an k’o kɛ mɔgɔ bɛɛ ye” ani ko “aw kelen kelen bɛɛ ye seko min sɔrɔ Ala fɛ, minw be danna danna, aw k’o kɛ ka tɔw mako ɲa.” (Gal. 6:10; 1 Piyɛri 4:10). Siga t’a la, Jehova b’a fɛ an k’an seko kɛ k’an yɛrɛ mako ɲɛ ani ka tɔɔw fana mako ɲɛ.\n3. Adamadenw tɛ se ka mun lo kɛ?\n3 Jehova b’a lɔn fana ko daan be adamadenw ka setigiya la. An tɛ se ka see sɔrɔ fewu dafabaliya, jurumu ani saya kan an yɛrɛ ma. An fana tɛ se ka koow latigɛ tɔɔw ye sabu Ala ye see di an bɛɛ ma ka koow latigɛ an yɛrɛ ma (1 Mas. 8:46). An mana lɔnniya sɔrɔ cogo o cogo, an be i n’a fɔ denmisɛnw Jehova ɲɛɛ kɔrɔ.—Ezayi 55:9.\nNi gwɛlɛyaw b’i kan, i jigi la Jehova kan ani koo ɲuman kɛ\n4 An ka ɲi k’a ɲini Jehova fɛ a k’an ɲɛminɛ koo bɛɛ la. An ka la a la ko a bena an dɛmɛ ani ko an tɛ se koo minw na, a bena u kɛ an ye. An be se k’an seko kɛ fana walisa k’an ka kunkow ɲɛnabɔ ani ka tɔɔw dɛmɛ (Zaburuw 37:3 kalan). An ka ɲi k’an ‘jigi la’ Jehova kan ani ka ‘koo ɲuman kɛ.’ An ka ɲi fana ka “tilennenya sira taama.” An k’a filɛ an be kalan jumanw lo sɔrɔ Nuhun, Dawuda ani Ala sagokɛla kantigiman wɛrɛw ka koow la. Olu y’u jigi la Jehova kan ani u ye dɔ kɛ dɔ ye. An bena a ye ko u tun ka ɲi k’a lɔn u tun tɛ se ka min kɛ ani u tun be se ka min kɛ walisa ka koow kɛ ka kɛɲɛ n’o ye.\nN’AN BE KOJUGUKƐLAW CƐMA\n5. Koo jumanw lo tun be kɛ Nuhun ka wagati la?\n5 Nuhun ka wagati la, “koo farimanw” ani kakalayakow tun be kɛ duniɲa yɔrɔ bɛɛ la (Zɛnɛzi 6:4, 9-13). Nuhun tun b’a lɔn ko Jehova tun bena o duniɲa juguman halaki. O n’a ta bɛɛ, koo jugu minw tun be kɛra, u tun be Nuhun dusu tiɲɛ kosɔbɛ. A y’a faamu o sen fɛ, ko a tun tɛ se ka koo dɔw kɛ, nka a tun be se koo dɔw kɛ.\nN’u be ban ka lamɛnni kɛ (Dakun 6-9 lajɛ)\n6, 7. a) Nuhun tun tɛ se ka mun lo kɛ? b) An ka wagati bɔnin be Nuhun ka wagati ma cogo di?\n6 Nuhun tun tɛ se ka min kɛ: Nuhun tun be Jehova ka lasɔmini kumaw fɔ mɔgɔw ye ni kantigiya ye. Nka, a tun tɛ se ka mɔgɔ juguw waajibiya u ka sɔn a ka kumaw na. A tun tɛ se fana k’a kɛ sanjiba ka na joona. Jehova tun ye layidu ta ko a bena mɔgɔ juguw halaki. Nuhun tun ka ɲi ka la a la ko Jehova bena o layidu dafa ani ko a bena o kɛ wagati latigɛnin na.—Zɛnɛzi 6:17.\n7 Bi fana, koo juguw ka ca duniɲa kɔnɔ. An b’a lɔn ko Jehova y’a daa di ko a bena dan sigi o la (1 Zan 2:17). Nka, sanni o cɛ, an tɛ se ka mɔgɔw waajibiya u ka sɔn Masaya “kibaru diman” na. An tɛ se fana ka foyi kɛ walisa “tɔɔrɔba” wagati ka se joona (Mat. 24:14, 21). I n’a fɔ Nuhun, an mako be limaniya barikaman na walisa ka la a la ko yanni dɔɔni, Ala bena mɔgɔ juguw halaki (Zab. 37:10, 11). An lanin b’a la ko ni duniɲa nin halaki loon sera i ko Jehova y’a latigɛ cogo min na, a tɛna a to hali loon kelen ka fara o kan.—Abak. 2:3.\n8. Nuhun tun be se ka min kɛ, a sinsinna o kan cogo di? ( Jaa lajɛ, barokun daminɛ na.)\n8 Nuhun tun be se ka min kɛ: Nuhun m’a to a fari ka faga sabu a tun tɛ se ka koo dɔw kɛ. Nka, a tun be se ka min kɛ, a sinsinna o lo kan. Nuhun tun be “tilenninyako fɔ.” Ala ko a ka lasɔmini kuma minw lase mɔgɔw ma, a y’o weleweleda ni kantigiya ye (2 Piyɛri 2:5). Siga t’a la, o y’a dɛmɛ k’a ka limaniya sabati. Ka fara waajuli baara kan, Ala tun ko a ka kurun lɔ. A y’a ka fanga n’a ka hakilitigiya kɛ k’o baara dafa.—Eburuw 11:7 kalan.\n9. An be se ka Nuhun ladegi cogo di?\n9 I n’a fɔ Nuhun, an b’an jija ka “taga ɲa Matigi ka baara la.” (1 Kor. 15:58). O baara dɔw ye ka batoli kɛyɔrɔw lɔ ani k’u ladon, k’an yɛrɛ di ka dɛmɛ don lajɛnbaw la, wala ka baara dɔw kɛ Betɛli wala an ka sɛbɛw bayɛlɛma birow la. Min yɛrɛ kɔrɔtanin lo kosɔbɛ, o ye ko an be waajuli kɛ sabu an b’a lɔn k’o b’an ka jigiya sabati siniɲasigi koo la. Balimamuso kantigiman dɔ ko: “Ala ka Masaya bena dugaw lase adamadenw ma. N’i b’o kofɔ mɔgɔw ye, i b’a faamu ko u tɛ ni jigiya si ye ani ko olu fɛ, u ka kunkow tɛ se ka ban abada.” Tiɲɛn na, n’an be waajuli kɛ, o b’an ka jigiya sabati siniɲasigi koo la. An be jijaliba minw kɛra ɲɛnamaya banbali kama, o b’an dɛmɛ an kana an fari faga.—1 Kor. 9:24.\nN’AN YE JURUMU KƐ\n10. A lakali koo min ye Dawuda sɔrɔ.\n10 Jehova y’a fɔ ko masacɛ Dawuda ‘koo diyara ale ye.’ (Kɛw. 13:22). Dawuda ka ɲɛnamaya fanba la, a ye kantigiya kɛ Ala ye. O n’a ta bɛɛ, a ye jurumuba kɛ tuma dɔw la. A ye ɲamɔgɔya kɛ ni Batiseba ye. Min yɛrɛ ka jugu, a y’a ɲini k’o koo dogo. Cogo di do? A ye labɛn kɛ walisa u ka Batiseba cɛɛ Uri faga kɛlɛkɛyɔrɔ la. A ye lɛtɛrɛ dɔ sɛbɛ ko kɛlɛ ka fari yɔrɔ min na, u ka Uri bila yen walisa u k’a faga. A ye Uri yɛrɛ ci n’o lɛtɛrɛ ye! (2 Sam. 11:1-21). A laban, Dawuda ka jurumuw bɔra kɛnɛ kan (Mariki 4:22). O wagati la, Dawuda ye mun lo kɛ do?\nJurumu tɛmɛninw (Dakun 11-14 lajɛ)\n11, 12. a) Dawuda tun tɛ se ka mun lo kɛ a ka jurumuw kɛnin kɔ? b) N’an ye jurumuba dɔ kɛ ani ka nimisa, an be se ka la a la ko Jehova bena mun lo kɛ?\n11 Dawuda tun tɛ se ka min kɛ: Dawuda tun tɛ se k’a ka jurumu jɔsi ka bɔ yen. A tun tɛ se k’a yɛrɛ tanga a ka jurumuw nɔfɛkow ma fana. U dɔw tun bena nɔɔ to a kan, a sii tɔɔ bɛɛ la (2 Sam. 12:10-12, 14). O kama, a tun ka ɲi ka limaniya. A tun ka ɲi ka la a la ko n’a nimisara sɔbɛ la, Jehova bena yafa a ma ani k’a dɛmɛ k’a ka kɛwalew nɔfɛkow muɲu.\n12 Komi an ye dafabaliw ye, an bɛɛ be jurumu kɛ. Jurumu dɔw ka jugu ka tɛmɛ dɔw kan. Tuma dɔw la, n’a sɔrɔ an tɛ se k’an ka jurumuw jɔsi ka bɔ yen. An ka kan k’u nɔfɛkow muɲu (Gal. 6:7). Nka, Jehova ko n’an nimisara an ka jurumuw na, a bena an dɛmɛ gwɛlɛyaw wagati la, hali n’o gwɛlɛyaw y’an yɛrɛ nɔɔ lo ye. An lanin b’o kumaw na.—Ezayi 1:18, 19; Kɛwaliw 3:19 kalan.\n13. Dawuda ye mun lo kɛ walisa ka jɛnɲɔgɔnya ɲuman kɛ ni Jehova ye kokura?\n13 Dawuda tun be se ka min kɛ: Dawuda y’a to Jehova y’a dɛmɛ ka jɛnɲɔgɔnya ɲuman kɛ n’ale ye kokura. Ɲɛyirali fɛ, Dawuda sɔnna kira Natan ka kololi ma. Natan tun ye Jehova ka lasigiden lo ye (2 Sam. 12:13). Dawuda ye Jehova deli, k’a ka jurumuw fɔ a ye ani k’a yira ko a b’a fɛ k’a yɛrɛ koo diya Jehova ye tugun (Zab. 51:3-19). Sanni Dawuda ka to k’a yɛrɛ jalaki kojugu, a y’a to a ka filiw y’a kolo. Tiɲɛn na, a m’o jurumubaw kɛ tugun. Saan caaman o kɔ, a tora kantigiya la fɔɔ ka taga se saya ma. Jehova tɛna ɲinɛ a ka kantigiya kɔ abada.—Eburuw 11:32-34.\n14. Dawuda ka koo be mun lo yira an na?\n14 Dawuda ka koo be mun lo yira an na? N’an ye jurumuba kɛ, an ka ɲi ka nimisa sɔbɛ la ani ka yafa deli Jehova fɛ. An k’an ka jurumuw fɔ a ye (1 Zan 1:9). An k’an magwɛrɛ diinan mɔgɔkɔrɔw la fana sabu u be se k’an dɛmɛ Alako ta fan fɛ (Zaki 5:14-16 kalan). Jehova y’a daa di ko a bena yafa an ma. N’an sɔnna a ka dɛmɛ na, an b’a yira ko an lanin b’o kumaw na. Ka fara o kan, an ka ɲi k’a to an ka filiw k’an kolo. An ka to ka baara kɛ Jehova ye ani an kana siran siniɲasigi koo la.—Eburuw 12:12, 13.\nKOO WƐRƐW LA\nN’i man kɛnɛ (Dakun 15 lajɛ)\n15. Anɛ ka koo be mun lo yira an na?\n15 Galen, Jehova sagokɛla kantigiman wɛrɛw y’u jigi la a kan ani u ye dɔ kɛ dɔ ye. I be se ka miiri olu koo la fana. Ɲɛyirali fɛ, Anɛ tun tɛ se ka deen sɔrɔ ani a tun tɛ se k’o koo muɲu a yɛrɛ ma. Nka, a tun lanin b’a la ko Jehova bena a dusu saalo. O kosɔn, a tora ka taga Jehova bato fanibugu kɔnɔ ani k’a ka dusukunnakow bɛɛ fɔ a ye delili la (1 Sam. 1:9-11). O ye ɲɛyirali ɲuman ye an fɛ. N’an man kɛnɛ wala ni gwɛlɛya dɔw b’an kan, an tɛ se ka minw ɲɛnabɔ, an k’an ka haminankow bɛɛ to Jehova bolo ani an ka la a la ko a b’a janto an na (1 Piyɛri 5:6, 7). Ka fara o kan, an k’an seko kɛ walisa ka nafa sɔrɔ lajɛnw na ani Jehova ka labɛn wɛrɛw la.—Eburuw 10:24, 25.\nDeen murutininw (Dakun 16 lajɛ)\n16. Samuyɛli ka koo be mun lo yira bangebagaw la?\n16 Bangebaga minw ka deenw ye tiɲɛn sira bila, an be se ka mun lo fɔ olu koo la? Cɛkɔrɔba Samuyɛli tun y’a dencɛw kalan Jehova ka sariya tilenninw koo la. Nka, a tun tɛ se k’u waajibiya ka kantigiya kɛ Jehova ye (1 Sam. 8:1-3). A tun ka kan ka koow to Jehova bolo. O n’a ta bɛɛ, Samuyɛli sera ka to kantigiya la ani k’a koo diya a sankolola Faa Jehova ye (Talenw 27:11). O gwɛlɛya ɲɔgɔn lo be bangebaga caaman kan bi. Yezu ye ntalen dɔ fɔ deen tununin dɔ koo la, ani a y’a yira k’o deen faa yafara a ma. O cogo kelen na, bangebagaw lanin b’a la ko n’u deenw nimisara, Jehova bena yafa u ma (Luka 15:20). O bangebagaw b’u jija fana ka to kantigiya la. U jigi b’a la k’u ka ɲɛyirali bena u deenw lasun ka segi ka na tiɲɛn sira kan.\nWariko (Dakun 17 lajɛ)\n17. Mun na firiyamuso ka ɲɛyirali b’an jija?\n17 Yezu ka wagati la, firiyamuso dɛsɛbagatɔ dɔ tun be yen. Miiri ale koo la fana (Luka 21:1-4 kalan). Nanbarako minw tun be kɛ Alabatoso kɔnɔ, a tun tɛ se ka foyi kɛ u koo la (Mat. 21:12, 13). A tun tɛ se fana ka bɛrɛ kɛ k’a ka fantanya nɔgɔya. Nka, “tama fila . . . min tun b’a kun ka kɛ dumunisɔngɔ ye,” a sɔnna k’o bɛɛ don nili kɛsu kɔnɔ. O muso kantigiman tun y’a yira ko a jigi lanin be Jehova kan kosɔbɛ. A tun y’a lɔn ko n’a ye Alakow kɛ a ɲɛnako fɔlɔ ye, Ala tun bena a mako wasa. Labɛn min tun bilara sen kan tiɲɛn batoli kama, o muso ka limaniya y’a lasun ka dɛmɛ don o la. An fana lanin b’a la ko n’an ye Ala ka Masaya ɲini fɔlɔ, Jehova bena koo bɛɛ kɛ walisa an k’an makoɲɛfɛnw sɔrɔ.—Mat. 6:33.\n18. Balimacɛ dɔ kofɔ min ye koow filɛ ni ɲɛɛ ɲuman ye.\n18 An kerecɛnɲɔgɔn caaman fana y’a yira k’u jigi lanin be Jehova kan ani u ye dɔ kɛ dɔ ye. An ka Malcolm ka koo lajɛ. A tora kantigiya la fɔɔ ka taga se saya ma, saan 2015 la. Saan caaman minw na ale n’a muso ye baara kɛ Jehova ye, u ye ninsɔndiya ni gwɛlɛyaw sɔrɔ. A ko: “Barinankow be mɔgɔ sɔrɔ tuma dɔw la. A man nɔgɔ k’o koow muɲu. Nka, minw b’u jigi la Jehova kan, a b’olu duga.” Malcolm ye ladili di an ma ko: “Jehova deli a k’i dɛmɛ i k’i jija walisa ka kisɛya a ka baara la. I be se ka min kɛ, sinsin o kan. Nka, i tɛ se ka min kɛ, kana sinsin o kan.” *\n19. a) Mun na saan 2017 ka kalankun bɛnnin lo kosɔbɛ? b) I be se k’o kalankun ka ladili sira tagama cogo di?\n19 Komi duniɲa ka koow be ‘juguyara ka taga ɲɛ,’ an k’a lɔn ko an bena gwɛlɛya caaman sɔrɔ (2 Tim. 3:1, 13). O kosɔn, a kɔrɔtanin lo kosɔbɛ, an kana a to o gwɛlɛyaw k’an fari faga. Nka, an k’an jigi bɛɛ la Jehova kan ani an k’an seko kɛ. O kama, saan 2017 ka kalankun bɛnnin lo kosɔbɛ. A kuun ko: I jigi la Jehova kan ani koo ɲuman kɛ.—Zab. 37:3.\nSaan 2017 ka kalankun: ‘I jigi la Jehova kan ani koo ɲuman kɛ.’—Zaburuw 37:3\n^ dakun 18 Saan 2013, ɔkutɔburu tile 15 ka Kɔrɔsili Sangaso lajɛ, ɲɛɛ 17-20.\nA ci dɔ ma A ci dɔ ma I jigi la Jehova kan ani koo ɲuman kɛ\nCopyright © 2022 Watch Tower Bible and Tract Society of Pennsylvania. SITE WEB NIN KA SARATIW | KUNNAFONIW MARACOGO SARATIW\nU yira bobow ka kumacogo dɔrɔn na\nSite web be sen kan\nGafe kalantaw dɔrɔn telesarse


Yezu be mɔgɔ waa caaman balo ni buru ni jɛgɛ damanin ye| Yezu ka ɲɛnamaya\nYezu be mɔgɔ waa caaman balo ni buru ni jɛgɛ damanin ye\nMATIYO 14:13-21 MARIKI 6:30-44 LUKA 9:10-17 ZAN 6:1-13\nYEZU BE CƐƐ 5000 BALO\nYezu ka ciden 12 ye waajuli kɛ Galile mara bɛɛ la ani u ninsɔndiyanin lo. U “ye mɔgɔw kalan” ani u ye “ko minnu kɛ,” u b’o bɛɛ lakalila Yezu ye. U sɛgɛnnin lo. O bɛɛ n’a ta, wagati t’u fɛ ka dumuni kɛ sabu mɔgɔ caaman be nana ka taga. O kama, Yezu y’a fɔ u ye ko: “Aw ye na an ka taga danna yɔrɔ dɔ la janko aw ka lafiɲɛ dɔɔni.”—Mariki 6:30, 31.\nU donna kurun dɔ kɔnɔ, n’a sɔrɔ Kapɛrnaum gɛrɛfɛ, ani u y’u ɲɛsin Zurudɛn baji tilebɔ fan fɛ. U be tagara yɔrɔ min na mankan tɛ yen, Bɛtisayida dugu kɔfɛ. Nka mɔgɔ caaman y’u tagatɔ ye, dɔw fana y’a mɛn k’u tagara yen. U bolila baji daa la, ka kɔn Yezu n’a ka cidenw ɲɛ baji kɔfɛ.\nYezu bɔtɔ kurun kɔnɔ, a ye jama ye ani u makari y’a minɛ sabu u be i n’a fɔ sagaw, dɛndɛbaga tɛ minw na. O kama, a y’a daminɛ “k’u kalan fɛɛn caaman na.” (Mariki 6:34). “Minw tun be kɛnɛyali fɛ,” a y’olu fana kɛnɛya (Luka 9:11). Wulafɛ, Yezu ka kalandenw y’a fɔ a ye ko: “Suu be ɲini ka ko, yan do ye yɔrɔlakolon ye, e te sira di jama ma u ka taga dafɛduguw la ka dumuni san u yɛrɛw ye wa?”—Matiyo 14:15.\nYezu y’u jaabi ko: “A daganin te u ka taga yɔrɔ dɔ la, aw yɛrɛ ka dumuni d’u ma.” (Matiyo 14:16). Yezu y’a lɔn a bena min kɛ. Nka, walisa ka Filipu ka miiriya lɔn, a y’a ɲininga ko: “An bena taga dumuni san min k’a di jama nin ma waasa u bɛɛ ka se ka fa?” Yezu ye Filipu lo ɲininga sabu ale lo be bɔ Bɛtisayida gɛrɛfɛ. Hali ni Yezu ka kalandenw tagara buru san, o buru tɛ se ka bɔri kɛ. Mun na do? Sabu cɛɛ 5000 ɲɔgɔn lo be yen. Ni musow ni denmisɛnw farala u kan, u bɛɛ lajɛnnin be mɔgɔ 10000 ni kɔ bɔ. Filipu ko: “Hali n’an tagara kalo seegi baara wari buru san, u bɛɛ tena dɔɔni dɔɔni sɔrɔ.”—Zan 6:5-7.\nN’a sɔrɔ Andere b’a fɛ k’a yira k’u tɛ se k’o jamaba balo. O kama, a y’a fɔ ko: ‘Cɛdennin dɔ be yan ni burukun duuru ni jigɛ deen fila ye. Nga o be mun ɲa nunu ma?’—Zan 6:9.\nAn be marisi wala awirili kalo tuma na. Saan 32 ka Tɛmɛnkan seli surunyana ani biinw fanin be kuluw kan. Yezu y’a fɔ a ka kalandenw ye ko mɔgɔw ka sigi biin kan mɔgɔ biduuru-duuru ani kɛmɛ-kɛmɛ. A ye burukun duuru ni jɛgɛ fila ta ani a ye barika la Ala ye. O kɔ, a ye burukun nunu kari kari, ani a ye jɛgɛ nunu tigɛ tigɛ k’u di a ka kalandenw ma walisa u k’u tilan tilan mɔgɔw ye. Mɔgɔw bɛɛ ye dumuni kɛ fɔɔ ka fa. O ye kabakoba yɛrɛ lo ye!\nMɔgɔw ye dumuni kɛ ka ban tuma min na, Yezu y’a fɔ a ka kalandenw ye ko: “Aw ye buru tɔɔ bɛɛ tɔmɔ a si kana cɛn.” (Zan 6:12). Buru minw tora, u ye segi 12 bɛɛ fa!\nMun na Yezu y’a ɲini a ka cidenw fɛ u ka taga yɔrɔ min na mankan tɛ yen?\nYezu n’a ka kalandenw tagara min? U senin kɔ, mun lo kɛra?\nYezu ka kalandenw y’a ɲini a fɛ a ka mun lo kɛ? Nka, Yezu y’a janto jama na cogo di?\nA ci dɔ ma A ci dɔ ma Yezu be mɔgɔ waa caaman balo ni buru ni jɛgɛ damanin ye\njy sap. 52 ɲɛɛ 128-129


Kɛw 18 AKKDC08 - O kɔ, Pɔli bɔra Atɛni ka taga Korɛnti. - Bible Search\nKɛw 17 Kɛw 19\nPɔli be Korɛntikaw waaju\n1O kɔ, Pɔli bɔra Atɛni ka taga Korɛnti. 2A ye zuwifu dɔ kunbɛn, min tɔgɔ ko Akilasi, a tun be bɔ Pɔn mara la, n'a muso, ale tɔgɔ ko Pirisili. U bɔtɔ tun lo Itali jamana na bari Ɔrɔmu masacɛ Kulodi tun y'a ŋaniya ta ka zuwifuw bɛɛ gwɛn ka bɔ Ɔrɔmu dugu kɔnɔ. Pɔli sigira u fɛ ka jɛn n'u ye, 3ka baara kɛ, bari u bɛɛ tun ye fanibugudilanbagaw ye. 4Lafiɲɛlon o lafiɲɛlon, Pɔli tun be mɔgɔw waaju kalanso kɔnɔ. A tun be jija waasa ka se zuwifuw ni girɛkiw kɔrɔ. 5Silasi ni Timote nana yen ka bɔ Maseduwani tuma min na, Pɔli y'a ka baara bɛɛ kɛ Yezu koo fɔli dama ye, k'a yira zuwifuw la ko Yezu le ye Ala ka Mɔgɔ wolomanin ye. 6Zuwifuw tun te sɔnna Pɔli ka kuma na. U tora k'a nɛni. O la, Pɔli tora k'a ka faniw furanfuranm k'a fɔ u ye ko: «N daa t'aw ka koo la tugu. N'aw halakira sini, o y'aw kunko ye. Ne kɔni niin t'o la tugu. Ayiwa, ne bena taga siya wɛrɛw le waaju sisan.» 7A bɔra yen ka taga jigi cɛɛ dɔ fɛ min tɔgɔ ko Titusi Zusitusi. Ale tun be Ala bato. A ka soo gunnin tun be kalanso la. 8O kalanso kuntigi tɔgɔ tun ko Kiripusi, ale n'a ka somɔgɔw bɛɛ lara Matigi la. Korɛntika minw tun be Pɔli lamɛn, u caaman lara Matigi la, u batizera. 9Loon dɔ, Matigi y'a yɛrɛ yira Pɔli la sufɛ k'a fɔ a ye ko: «Pɔli, kana siran. To ka ne koo fɔ, kan'a dabila. 10Bari ne be n'i ye. Mɔgɔ si tena se ka kojugu kɛ i la, bari mɔgɔ caaman be ne fɛ dugu nin kɔnɔ.» 11Pɔli tora yen ka mɔgɔw kalan Ala ka kuma na saan kelen ni kalo wɔɔrɔ.\nKorɛnti zuwifuw be Pɔli minɛ\n12Galiyɔn tun ye Akayi mara masacɛlankan ye tuma min na, zuwifuw wilila Pɔli kama. U y'a minɛ ka taga n'a ye kititigɛlaw fɛ 13k'a fɔ ko: «Cɛɛ nin b'a fɛ ka mɔgɔw bila Ala batocogokura la min ni sariya te bɛn.» 14Pɔli tun b'a fɛ ka dɔ fɔ o kuma nin na. Galiyɔn ye kuma ta k'a fɔ zuwifuw ye ko: «N'a tun kɛra ko cɛɛ nin tun ye kojuguba dɔ kɛ, ne tun bena sɔn aw zuwifuw ka kuma nin na. 15Nga nin ye zuwifuw dama ka koo ye, bari aw be ɲɔgɔn sɔsɔra kalanko ni tɔgɔ koow ani sariya koow le la. Aw y'o ɲanabɔ aw ni ɲɔgɔn cɛ. Ne te se ka o koo nunu ɲɔgɔn kiti tigɛ.» 16A y'u gwɛn ka bɔ kiti tigɛyɔrɔ la. 17Sɔsitɛni tun ye kalanso kuntigi ye o waati la. U jɛnna a kan k'a bugɔ kititigɛlaw ɲana. Nga Galiyɔn ma foyi fɔ.\nPɔli be kɔsegi Antiyɔsi\n18- Pɔli tora Korɛnti ka waatijan kɛ. O kɔ, a ye sira ɲini o yɔrɔ balimaw fɛ, ale ni Akilasi n'a ka muso Pirisili ye kurun ta k'u kuun sin Siri jamana ma. Pɔli tun y'a kuun li Sankere bari a tun ye dajuru ta Ala ye. 19U sera Efɛzi tuma min na, a y'a taamaɲɔgɔnw to yen ka ta'a kelen kalanso kɔnɔ ka baro kɛ ni zuwifuw ye. 20Olu y'a ɲini a fɛ ko a ka lafila kɛ olu fɛ. A ma sɔn o la. 21Nga a ye sira sɔrɔ u fɛ tuma min na, a y'a fɔ u ye ko ni Ala sɔnna, ale bena segi ka na u filɛ. O kɔ, a bɔra Efɛzi, ka kurun ta. 22A sera Sezare tuma min na, a tagara bɔ Zeruzalɛmu ka Krista ka jama fo. A sɔrɔla ka bɔ o yɔrɔ la ka taga Antiyɔsi. 23A ye waati dɔɔni kɛ yen. O kɔ, a bɔra ka Galati ni Firizi mara nunu yaalayaala k'a ka kalandenw ladi k'u jaa gwɛlɛya.\nApolɔsi ka koo Efɛzi dugu kɔnɔ\n24Zuwifu dɔ nana Efɛzi, a tɔgɔ tun ko Apolɔsi, a wolola Alɛkisandiri. A daa tun ka di kosɔbɛ, a tun be Ala ka kuma lɔn. 25A kalannin tun lo Matigi ka sira koo la dɔɔni fana. A tun be mɔgɔw kalan Yezu ka koo la ni timinadiya ye, k'a sɔrɔ a tun be Zan ka batizeli dɔrɔn le lɔn. 26A hakili sigininba ye kuma daminɛ kalanso kɔnɔ. Akilasi ni Pirisili y'a lamɛn ka ban tuma min na, u y'a wele danna. A tun te min lɔn Ala ka sira koo la, u y'o fɔ a ye k'a gwɛ. 27Apolɔsi tun b'a fɛ k'a kuun sin Akayi minkɛ, balima minw tun be Efɛzi, olu ye sɛbɛ ci u badenw ma, ko ni Apolɔsi sera, k'u k'a minɛ ka ɲa. A sera o yɔrɔ la tuma min na, a ye dɛmɛ don u ye kosɔbɛ Ala barika la. 28A bolo lanin tun be Ala ka kuma kan kosɔbɛ. O sababu fɛ, a tun be zuwifuw ka kuma kɔɔ kari jama ɲana ko Yezu le ye Ala ka Mɔgɔ wolomanin ye.


Eza Introduction AKKDC08 - Bible Search\nDus 8 Eza 1\nEzayi tun ye kiraba ye min tun be Zeruzalɛmu dugu kɔnɔ. Ale tɔgɔ le lara kitabu nin kan. Ala y'a wele kiraya baara la saan 740 sanni Yezu Krista ka wolo. A y'a ka kiraya kɛ saan bi naani kɔnɔ. Nga koo minw fɔra kitabu nin kɔnɔ, o kɛra saan kɛmɛ fila ɲɔgɔn kɔnɔ. Kitabu nin tilannin lo yɔrɔ saba. U kelen kelen bɛɛ n'a ka waati ka koo.\nKitabu nin yɔrɔ fɔlɔ la (1—39), Ezayi y'a fɔ jama ye ko Masaba diminin lo jamana kɔrɔ fariyakow, ni tilenbaliyakow, ni benkannikow kosɔn. Ala ka senu, ale lo ye dugukolo ka masa ye fana. A ten'a ka jama ka kojuguw ni siya wɛrɛw ta to fewu n'a m'u ɲaa gwan o kama. A ben'a kɛ Asirikaw ni Babilɔnikaw bena na Isirayɛlidenw kama. O bɛɛ n'a ta, Ala b'a fɔr'a ka mɔgɔw ye k'u ka kɔsegi k'u ɲasin ale ma janko mɔgɔ bɛɛ ka to hɛrɛ la waati nata la.\nZuda mara mɔgɔw caaman tun minɛna ka taga Babilɔni tuma min na, tilanyɔrɔ filanan be o waati le koo fɔ (40—55). Jama jigi tun tigɛra, u fari fagara. Ezayi y'a fɔ jama ye ko Ala bena u hɔrɔnya ka taga n'u ye Zeruzalɛmu tugu. Ala ye koo bɛɛ tigi ye. A bena Isirayɛlidenw kɛ sababu ye ka siya wɛrɛw ta ɲa. «Masaba ka baarakɛla» koo fɔra tilanyɔrɔ filanan nin kɔnɔ fana. O kuma nin ye kuma barikaman ye kosɔbɛ Layidukɔrɔ kɔnɔ.\nJama min tun minɛna ka taga jamana wɛrɛ la, olu kɔsegiko fɔnin be kitabu tilanyɔrɔ sabanan nin kɔnɔ (56—66). Ala ko ni jama ye mɛnni k'ale fɛ, ko ale bena u ta ɲa. Kira ka kuma ma sin Zuda mara mɔgɔw dama ma. Nga, a ka kuma sinna siyaw bɛɛ le ma. O siya wɛrɛ nunu fana bena nafa sɔrɔ sankolokura, ni dugukolokura la, Ala bena o min dan.\n«Ne bena sankolokura ni dugukolokura minw dan, olu bena to yen cogo min na ne ɲakɔrɔ, aw kɔmɔgɔw n'aw tɔgɔ bena kɛ ten. Ne Masaba le ko ten.\nKalokura o kalokura,\nlafiɲɛlon o lafiɲɛlon,\nmɔgɔ bɛɛ bena na biri ne ɲafɛ ka ne bato.\nNe Masaba le ko ten.» (66.23)\nKobaba minw fɔra kitabu nin kɔnɔ\nKitabu nin tilan fɔlɔ (1—39)\nAla be Zuda ni Isirayɛli maraw jalaki 1.1—5.30\nEzayi ka yelifɛn 6.1-13\nKirayakuma, ka sin Zuda ni Isirayɛli maraw ma 7.1—12.6\nAla be siya wɛrɛw jalaki 13.1—23.18\nAla bena see sɔrɔ 24.1—27.13\nAla ben'a ka jama kiti 28.1—31.9\nAla bena edɔmuw ɲaa gwan ka Zeruzalɛmu ta ɲa 32.1—35.10\nEzekiyasi kɛra masa ye 36.1—39.8\nTilan filanan (40—55)\nAla ben'a ka jama hɔrɔnya 40.1—48.22\nAla be baarakɛla dɔ di 49.1—53.12\nAla ben'a ka layidu dafa 54.1—55.13\nTilan sabanan (56—66)\nSiya wɛrɛw bena niyɔrɔ sɔrɔ Ala ka jama cɛma 56.1-8\nJama ɲamɔgɔw ɲaa bena gwan 56.9—59.21\nZeruzalɛmu bena boɲa sɔrɔ 60.1—62.12\nAla bena diɲɛkura dan 63.1—66.24


Eze 36 AKKDC08 - «Ele adamaden, kiraya kɛ Isirayɛli - Bible Search\nEze 35 Eze 37\nIsirayɛlidenw bena u ka jamana tigiya sɔrɔ tugu\n1«Ele adamaden, kiraya kɛ Isirayɛli kuluw kama ko: Isirayɛli kuluw, aw k'aw tulo malɔ Masaba ka kuma na. 2Matigi, Masaba ko: Juguw y'a fɔ aw koo la ko: ‹Aha!› minkɛ, kulu nunu, minw be yen kabini fɔlɔfɔlɔ, olu kɛra anw ta ye. 3O la Ezekiyɛli, kiraya kɛ ko ne Matigi, Masaba ko: Mɔgɔw wilila aw kama faan bɛɛ la janko k'aw lakolonya, u ɲaa bɔra aw fɛ, aw kɛra siya tɔw ta ye. Olu yɛlɛla aw ma k'aw nɛni. 4O kosɔn, Isirayɛli kuluw, aw k'aw tulo malɔ ne Matigi, Masaba ka kuma na. Ne b'a fɔ aw ye ko aw ni tintinw, ni jisiraw ni kɔkɛnɛw, ni yɔrɔ minw cɛnna, ani dugu lakolonw, siya wɛrɛ minw bɛɛ b'aw laminina ye o minw kɔnɔfɛnw cɛ k'u lɔgɔbɔ. 5Ne Matigi, Masaba ko: Ne dusu gwannin be kumagwɛlɛn le fɔra siya tɔw bɛɛ koo la, ani Edɔmu mara bɛɛ, bari u ye ne ka jamana minɛ ni nisɔndiya ye kɔnɔnajuguya la janko k'a kongow kɛ u ta ye.\n6«O le kosɔn, kiraya kɛ Isirayɛli jamana koo la k'a fɔ kuluw ni tintinw, ni jisiraw ani kɔkɛnɛw ye ko ne Matigi, Masaba ko: ‹Ne diminin be keliya kuma fɔ, bari siya wɛrɛw y'aw dɔgɔya.› 7Ne Matigi, Masaba ko: ‹Ne ye n bolo wili ka kali ko aw lamini siyaw fana bena dɔgɔya sɔrɔ. 8Nga aw, Isirayɛli kuluw, yiriw bena to aw kan minw furaburu bena caya, u bena den ne ka jama Isirayɛli ye bari yanni dɔɔni u bena kɔsegi u faso la. 9Ayiwa, ne bena aw dɛmɛ ka n janto aw la, aw bena sɛnɛ, danni bena kɛ aw kan. 10Ne bena Isirayɛlidenw caya jamana yɔrɔ bɛɛ la. Mɔgɔw bena segi ka sigi duguw kɔnɔ. Dugu minw tun cira, olu bena lɔ kura ye. 11Ne bena mɔgɔw ni begɛnw caya aw kan, u bena deen caaman sɔrɔ ka caya kosɔbɛ. Ne bena mɔgɔw sigi aw kan i n'a fɔ waati tɛmɛnin na, k'u ka nafolo caya ni fɔlɔta ye. O tuma na, aw ben'a lɔn ko ne ye Masaba le ye. 12Ne ben'a to ne ka jama Isirayɛli be taama yen. Aw bena kɛ u ta ye, aw bena kɛ u niyɔrɔ ye. Aw tena u deenw faga tugu.›\n13«Ayiwa, Matigi, Masaba ko: ‹Isirayɛli kuluw, a fɔra aw koo la ko aw be mɔgɔw halaki k'aw ka jamanadenw faga minkɛ, 14aw tena mɔgɔw halaki tugu. Aw tena u deenw faga tugu. Ne Matigi, Masaba ko: 15Ne ten'a to aw be siya wɛrɛw ka dɔgɔyakuma mɛn tugu. Aw tena tɔɔrɔ siyaw ka dɔgɔya kosɔn tugu. Aw ten'a to aw ka siya seen be talon ka ben tugu. Ne Matigi, Masaba le ko ten.› »\nMasaba bena Isirayɛlidenw lajɛn tugu\n16Masaba kumana ne fɛ tugu ko: 17«Adamaden, Isirayɛlidenw sigira u yɛrɛ ka jamana kɔnɔ tuma min na, u y'a nɔgɔ u taamacogo n'u ka kɛwaliw fɛ. U taamacogo tun be ne ɲana i n'a fɔ muso landatɔ ka nɔgɔ. 18Ne ye n dimi bɔ u la kosɔbɛ, bari u ye mɔgɔw faga jamana kɔnɔ, k'u yɛrɛ nɔgɔ u ka joo sɔnko fɛ. 19Ne y'u jɛnsɛn siya wɛrɛw cɛma, u yɛrɛkɛnin tun be jamana wɛrɛw kɔnɔ. Ne y'u kiti ka kɛɲɛ n'u taamacogo n'u ka kɛwaliw ye. 20U tagara yɔrɔ o yɔrɔ siya wɛrɛw cɛma, u ye ne tɔgɔ senuman cɛn bari a fɔra u koo la ko u ye Masaba ka mɔgɔw ye, nga u wajibiyara ka bɔ a ka jamana kɔnɔ. 21Ayiwa, ne tun be hami n tɔgɔ senuman koo la, Isirayɛlidenw tun ye o min cɛn siya wɛrɛw cɛma u taayɔrɔw la.\n22«O le kosɔn, a fɔ Isirayɛlidenw ye ko ne Matigi, Masaba ko: Isirayɛlidenw, ne tena nin kɛ aw kosɔn, ne ben'a kɛ n tɔgɔ senuman le kosɔn, aw ye min cɛn siya wɛrɛw cɛma aw taayɔrɔw la. 23Aw ye ne tɔgɔba min cɛn siya wɛrɛw cɛma, ne bena nɔɔrɔ la o kan. Ni ne y'o kɛ u ɲana aw sababu la, u ben'a lɔn ko ne ye Masaba le ye. Ne Matigi, Masaba le ko ten. 24Ne bena aw bɔ siya wɛrɛw cɛma, jamanaw bɛɛ la, k'aw lajɛn, k'aw segi aw yɛrɛ ka jamana na.\n25«Ne bena jiɲuman seriseri aw kan, aw bena saniya. Ne bena aw saniya ka bɔ aw ka nɔgɔtɔya koow n'aw ka josɔnko bɛɛ la. 26- Ne bena dusukura di aw ma k'aw hakili lakuraya. Aw dusu min ka gwɛlɛ i n'a fɔ kabakuru, ne bena o bɔ aw la ka dusuɲuman di aw ma. 27Ne bena n Nii don aw la, k'a kɛ aw be ne ka kolatigɛninw kɛ ka ne ka fɔtaw bato ka ɲa. 28Ne ye jamana min di aw bɛmaw ma, aw bena sigi o kɔnɔ. Aw bena kɛ ne ka mɔgɔw ye, ne bena kɛ aw ka Ala ye. 29Ne bena aw kisi ka bɔ aw ka nɔgɔtɔyaw bɛɛ ma. Ne ben'a kɛ suman be ɲa, ne tena kɔngɔ bila aw la tugu. 30Ne ben'a kɛ yiriw be deen caaman kɛ, sɛnɛfɛnw be caya janko aw kana maloya kɔngɔ kosɔn tugu siya wɛrɛw cɛma. 31O tuma na, aw hakili bena jigi aw taamacogojugu n'aw ka kɛwalijuguw la. Aw bena ɲugu aw yɛrɛ la, aw ka kojuguw bɛɛ kosɔn. 32Aw k'a lɔn ko ne tena nin kɛ aw kosɔn dɛ. Ne Matigi, Masaba le ko ten. Isirayɛlidenw, aw ka maloya, aw kuun ka surun aw taamacogo kosɔn!\n33«Ne Matigi, Masaba ko: Ni ne y'aw saniya ka bɔ aw ka kojuguw bɛɛ la loon min na, o loon na, ne ben'a kɛ mɔgɔw be sigi aw ka duguw kɔnɔ tugu. Dugu minw tun kɛra tomo ye, olu bena lɔ kura ye tugu. 34Dugukololakolon bena sɛnɛ, tɛmɛbagaw ten'a filɛ yɔrɔlakolon ye tugu. 35U ben'a fɔ ko nin dugukolo min tun cɛnna, ko sisan a kɛra i n'a fɔ Ala ka yɔrɔɲuman. Ko dugu minw tun cira ka lakolonya ka kɛ tomo ye, sisan u y'olu lɔ ka kɛ dugu barikamanw ye, mɔgɔw sigira u kɔnɔ. 36O tuma na, siya minw tora aw lamini na, olu ben'a lɔn ko ne Masaba ye dugu cininw lɔ kura ye, ko dugukolo min tun kɛra yɔrɔlakolon ye, ne ye danni kɛ o kɔnɔ. Ne Masaba le ko ten, ne ye min fɔ, ne bena o kɛ.\n37«Ne Matigi, Masaba ko: Ne bena sɔn Isirayɛlidenw ka ne daali tugu ne n'u dɛmɛ. Ne bena u kɔmɔgɔw caya i n'a fɔ sagakulu. 38Dugu cininw bena fa jamakuluw la, u bena caya i n'a fɔ saraka sagaw, u be minw kɛ sarakaw ye Zeruzalɛmu, ɲanagwɛ waatiw la. O tuma na, u ben'a lɔn ko ne ye Masaba le ye.»


Kor fɔlɔ 10 AKKDC08 - N balimaw, ne t'a fɛ aw ka to koo - Bible Search\nKor fɔlɔ 9 Kor fɔlɔ 11\nKor fɔlɔ 10\nLadili min be bɔ Isirayɛli ka koo la\n1- N balimaw, ne t'a fɛ aw ka to koo nin lɔnbaliya la. Sankaba y'an faaw bila sira, u bɛɛ sera ka tɛmɛ Kɔgɔjiwulen na. 2U bɛɛ jɛnna ni Musa ye ka tɛmɛ kɔgɔji kɔnɔ a ka dɛmɛ fɛ. 3- U bɛɛ fana ye dumuni kelen sɔrɔ ka bɔ Ala fɛ k'o dumu. 4- U bɛɛ fana ye jii sɔrɔ ka bɔ Ala fɛ, k'o min, u y'o sɔrɔ ka bɔ kabakuru la min bɔra Ala fɛ, min tun be tugura u kɔ, ale tun ye Krista ye. 5- Nga u caaman ka koo ma se ka diya Ala ye, o la, u sara kongokolon kɔnɔ. 6- O koo nunu kɛra ka yira an na, waasa an fana kana miiri kojugu kɛli la tugu, i n'a fɔ olu. 7- Aw kana kɛ josɔnlaw ye i n'a fɔ u dɔw y'a kɛ cogo min na. A fɔra ten Ala ka kuma na ko: «Jama sigira ka dumuni kɛ ani ka minni kɛ, ka sɔrɔ ka wili ka ɲanagwɛ.» 8- An kana kɛ kakalaw ye, i n'a fɔ u dɔw tun y'a kɛ cogo min na. O la, loon kelen pewu, mɔgɔ waa mugan ni saba (23 000) sara u cɛma. 9- An kana Matigi kɔrɔbɔ, i n'a fɔ u dɔw y'a kɛ cogo min na, saaw y'u faga. 10- Aw kana ŋunuŋunu fana, i n'a fɔ u dɔw ŋunuŋununa cogo min na, ni halakilikɛfɛn y'u faga. 11O koo nunu sera u ma, waasa ka koo dɔ ɲaa yira, ani u sɛbɛnna waasa k'an kalan, an minw be waati laban na. 12O la, ni mɔgɔ min be miiri ko ale lɔnin b'a seen kan, o tigi k'a yɛrɛ kɔlɔsi a kana ben! 13Kɔrɔbɔli minw y'aw sɔrɔ, o bɛɛ ɲɔgɔn delila ka adamaden sɔrɔ. Ala ye kantigi ye, ale tena sɔn aw ka kɔrɔbɔ fɔɔ ka taga tɛmɛ aw barika danyɔrɔ kan. Ni kɔrɔbɔli sera, a bena bɔyɔrɔ d'aw ma ani ka barika don aw la ka se k'o muɲu.\nJɛnɲɔgɔnya te anw ni Sutana cɛ\n14O le y'a to n balimaw, aw ka faran josɔn la. 15Ne be kumana aw fɛ ten bari aw ye hakilitigiw ye. Aw k'o kuma kɔrɔ sɛgɛsɛgɛ aw yɛrɛ ma. 16- An be barika la Ala ye filen dubaman min kosɔn, ka sɔrɔ k'a min, ale t'an jɛn ni Krista ye a joli bɔnko la wa? An be buru min tilantilan, o fana t'an jɛn ni Krista farisogo ye wa? 17Buru ye kelen ye, an minw ye mɔgɔ caaman ye, an kɛra farisogo kelen ye, bari an bɛɛ be kori o buru kelen le kan. 18- Aw ka Isirayɛlidenw ka koo filɛ, mɔgɔ minw be sarakafɛnw dumu, jɛɛn be olu ni Ala cɛ, bari sarakabɔyɔrɔ ye a ta ye. 19Ne t'a fɛ k'a fɔ ko josɔnfɛnw ni joow ye fɛɛn ɲanamanw ye dɛ. 20- Ayi, olu be saraka minw bɔ, u b'o bɔ jinaw ye, u t'o bɔ Ala ye, o la, ne t'a fɛ aw ka jɛnɲɔgɔnya sɔrɔ ni jinaw ye. 21Aw te se ka minni kɛ ni Matigi ka filen ye, ka tila ka minni kɛ ni jinaw ta ye fana. Aw fana te se ka Matigi ka dumuni kɛ ka tila ka jinaw ta kɛ. 22- Walima an b'a fɛ ka keliya don Matigi la wa? See b'an ye ka tɛmɛ ale kan wa?\nAn ka boɲa la Ala tɔgɔ kan\n23- Dɔw ko mɔgɔ be se ka koo bɛɛ kɛ. Nga o bɛɛ ma ɲi. Tiɲɛ lo, fɛɛn bɛɛ be se ka kɛ. Nga o bɛɛ te se ka mɔgɔ dɛmɛ. 24Mɔgɔ si kan'a yɛrɛ nafa ɲini, nga mɔgɔ kelen kelen bɛɛ k'a tɔɲɔgɔn ta le ɲini. 25Fɛɛn minw bɛɛ be feere lɔgɔ la, aw k'o bɛɛ dumu, aw kana sigasiga ka ɲiningali caaman kɛ. 26- Bari a fɔra Ala ka kuma na ko: «Dugukolo ye Matigi ta ye ani fɛɛn minw bɛɛ b'a kan.» 27Mɔgɔ min ma la Yezu la, n'a y'i wele dumuni na a fɛ, n'i tagara, n'o ye dumuni fɛɛn o fɛɛn sigi i kɔrɔ, i k'a dumu, i kana sigasiga ka ɲiningali caaman kɛ, 28nga ni mɔgɔ dɔ y'a fɔ i ye ko josɔnfɛn lo, i kan'a dumu o tigi kosɔn, n'a ka miiriya kosɔn. 29Ne te kumana e yɛrɛ ka koo la dɛ, nga ne be kumana mɔgɔ dɔ nin ka koo le la. Mɔgɔw le b'a fɔ ko: «Mun na mɔgɔ wɛrɛ bena ne jalaki ne ka hɔrɔnya kosɔn? 30Ni ne be barika la Ala ye ka sɔrɔ ka dumuni kɛ, mun na mɔgɔ dɔ bena ne tɔgɔ cɛn o fɛɛn nunu kosɔn?» 31Ayiwa, aw be dumuni kɛra wo, aw be minni kɛra wo, aw be fɛɛn o fɛɛn kɛ, aw k'o bɛɛ kɛ ka boɲa la Ala kan. 32Aw kana kɛ sababu ye ka mɔgɔ si kunnacɛn, a kɛra siya wɛrɛ ye wo, zuwifu ye wo, minw lara Ala la, aw kana kɛ sababu ye u si ma. 33O la fana, ne be jija koo bɛɛ la waasa ne ka se ka mɔgɔ bɛɛ ladiya. Ne te n yɛrɛ nafa ɲini, nga mɔgɔ caaman ta, waasa olu ka se ka kisi.


Eze 43 AKKDC08 - O kɔ, cɛɛ nin tagara ni ne ye kɔrɔn - Bible Search\nEze 42 Eze 44\nAla ka nɔɔrɔ be segi ka na Alabatoso kɔnɔ\n1O kɔ, cɛɛ nin tagara ni ne ye kɔrɔn ɲafan donda la. 2- Ne ye Isirayɛli ka Ala ka nɔɔrɔ natɔ ye ka bɔ kɔrɔn ɲafan fɛ. A kumakan tun be i n'a fɔ jiba mankan. Dugukolo yɔrɔ bɛɛ manamananin tun be a ka nɔɔrɔ barika la. 3Ne ye yelifɛn min ye, o tun be i n'a fɔ fɔlɔfɔlɔ ta, Ala nana ka dugu ci tuma min na, ani i ko n tun ye min ye ka n to Kebari baa daa la. N lara ka n ɲaa biri duguma. 4Masaba nɔɔrɔ donna Alabatoso kɔnɔ ni kɔrɔn fɛ donda ye. 5Ala Nii ye ne ta ka don kɔnɔnalu la. Ne y'a ye ko Masaba ka nɔɔrɔ ye Alabatoso fa.\n6Ka cɛɛ nin lɔnin to n gɛrɛfɛ, ne ye kumakan dɔ mɛn ka bɔ Alabatoso kɔnɔ. 7A ko: «Adamaden, yan ye ne ka masasigilan bilayɔrɔ ni n seen layɔrɔ le ye. Ne bena sigi Isirayɛlidenw cɛma yan yɔrɔ la kudayi. Isirayɛlidenw n'u ka masacɛw tena ne tɔgɔ senuman cɛn n'u ka josɔnko, n'u ka masacɛw suuw ye tugu. 8U y'u ka soow lɔ ne batoso gɛrɛfɛ. Kogo dɔrɔn le tun be u ni ne cɛ. U ye ne tɔgɔ senuman cɛn n'u ka kokolonw ye. O le kosɔn, ne y'u halaki k'u ban ne ka dimi kosɔn. 9Sisan Isirayɛlidenw bena u ka josɔnko dabila k'u ka masacɛw suuw donyɔrɔ jaɲa ne la. N'o kɛra, ne bena sigi u cɛma kudayi.\n10«Adamaden, ne batoso cogoya fɔ Isirayɛli jama ye janko u ka maloya u ka tilenbaliyakow kosɔn. A to u ka ne batoso lɔcogo jati minɛ kosɔbɛ. 11N'u maloyara u ka koo kɛninw bɛɛ kosɔn, i ka ne batoso cogo yira u la: a lɔyɔrɔ, n'a dondaw, n'a bɔdaw, a lɔcogo jaaw bɛɛ, ani a sariyaw bɛɛ. U bena o le kɛ. 12Alabatoso sariya filɛ nin ye. A laminiyɔrɔ kulu kan, o bɛɛ saniyanin be kosɔbɛ.»\nSarakabɔyɔrɔ, ani sarakaw\n13- Matigi, Masaba ko: «Sarakabɔyɔrɔ boɲa filɛ nin ye. A sumafɛn jaɲa ye mɛtɛrɛ tilancɛ ye. Dingɛ min be sarakabɔyɔrɔ lamini, o duɲa n'a boɲa ye mɛtɛrɛ tilancɛ ye. A dagolo min wilinin lo k'a lamini, o jaɲa sanfɛ ye santimɛtɛrɛ mugan ni duuru ye. Sarakabɔyɔrɔ nin jaɲa sanfɛ filɛ. 14Ka bɔ a juu la duguma fɔɔ ka taga se a cɛmancɛ kogo ma, o ye mɛtɛrɛ kelen ye. A boɲa ye mɛtɛrɛ tilancɛ ye. Cɛmancɛ kogo ni sanfɛ ta cɛ ye mɛtɛrɛ fila ye. Sanfɛ dagolo boɲa ye mɛtɛrɛ tilancɛ ye. 15Sarakabɔyɔrɔ tasuma manayɔrɔ ni duguma cɛ ye mɛtɛrɛ fila ye. A nɔnkɔn naani nunu tun wilinin lo. 16Tasuma manayɔrɔ ye nɔnkɔn naani ye minw furancɛw bɛɛ ka kan. U kelen kelen bɛɛ ye mɛtɛrɛ wɔɔrɔ wɔɔrɔ ye. 17Dagolo faan bɛɛ jaɲa ka kan. A faan naani kelen kelen bɛɛ ye mɛtɛrɛ wolonwula wolonwula ye. A dagolo lamini boɲa ye santimɛtɛrɛ mugan ni duuru ye. A lamini dingɛ ye santimɛtɛrɛ bi duuru ye. Yɛlɛyɛlɛnan be kɔrɔn fɛ.»\n18Cɛɛ nin y'a fɔ ne ye ko: «Adamaden, Matigi, Masaba ko: ‹Ni sarakabɔyɔrɔ dilanna loon min na janko ka saraka jɛnitaw bɔ a kan ani ka joli seriseri a kan, o sariyaw le ye nunu ye. 19Levi kɔmɔgɔ Sadɔki ka somɔgɔ, olu minw be sarakalasebaara kɛ ne ɲakɔrɔ, i ka tura kɛɲɛnin kelen di olu ma, a ka kɛ hakɛ yafa saraka ye. Matigi, Masaba le ko ten. 20I k'a joli dɔ ta k'o kɛ sarakabɔyɔrɔ nɔnkɔn naani kan, n'a dagolo nɔnkɔn naani kan, ani a lamini dagolow kan ka sarakabɔyɔrɔ saniya. 21I ka tura minɛ k'a kɛ hakɛ yafa saraka ye. O bena jɛni Alabatoso yɔrɔ latigɛnin na Ala ka sigiyɔrɔ kɔfɛ. 22A tile filanan loon, i ka bakɔrɔnin fiɲɛtan kɛ kojugu yafa saraka ye janko ka sarakabɔyɔrɔ saniya i n'a fɔ u y'a saniya ni tura ye cogo min na. 23N'i y'a saniya ka ban, i ka tura kɛɲɛnin dɔ minɛ begɛnw cɛma, ani sagajigi, fiɲɛ te minw na, k'u kɛ saraka ye. 24I ka na n'u ye Masaba ɲakɔrɔ. Sarakalasebagaw ka kɔgɔ kɛ u kan k'u bɔ saraka jɛnita ye Masaba ye. 25I ka bakɔrɔnin kelen kɛ hakɛ yafa saraka ye loon o loon, fɔɔ tile wolonwula, ani tura kɛɲɛnin fiɲɛtan kelen ni sagajigi kelen fana, fiɲɛ te min na, k'u bɔ begɛnw cɛma. 26U bena sarakabɔyɔrɔ saniya tile wolonwula kɔnɔ k'a saniya k'a bila ne Ala ye. 27- O loon nunu tɛmɛnin kɔ, k'a ta a tile seeginan loon na, sarakalasebagaw bena aw ka saraka jɛnitaw ni aw ka jɛnɲɔgɔnya sarakaw bɔ sarakabɔyɔrɔ nin kan. O la, ne bena sɔn aw la. Ne Matigi, Masaba le ko ten.› »


Bibulu ka maanaw: K’A TA ISRAƐLDENW KISILI MA MISIRA FƆƆ KA TAGA SE U KA MASACƐ FƆLƆ MA - Jehova Seerew ka ɛntɛrɛnɛti yɔrɔ daganin\nMusa ye Israɛldenw ɲɛminɛ ka bɔ jɔnya la Misira ka na se Sinayi kulu ma, yɔrɔ min na Ala ye a ka sariyaw di u ma. Kɔfɛ, Musa ye cɛɛ 12 ci ka taga Kanaan jamana lajɛ. Nka, u la mɔgɔ 10 ma kuma ɲuman fɔ o jamana koo la. U y’a to jama y’a ɲini ka kɔsegi Misira. Israɛldenw ka limaniyabaliya kosɔn, Ala y’u ɲangi a kɛtɔ k’a to u ka yaalayaala kongokolon kɔnɔ fɔɔ saan 40.\nA laban, Ala ye Zozuwe sugandi a ka jama ɲɛminɛ ka don Kanaan jamana na. Jehova ye kabakow kɛ k’u dɛmɛ walisa u ka se ka jamana minɛ. A ye Zurudɛn baji lalɔ, ka Zeriko dugu kogow ben ani ka tile lalɔ loon kelen kuru bɛɛ. Saan wɔɔrɔ tɛmɛnin kɔ, jamana bɔsira Kanankaw bolo.\nK’a ta Zozuwe ma, kiritigɛlaw lo ye Israɛldenw mara saan 356 kɔnɔ. An bena kuma u caaman koo la, i n’a fɔ Baraki, Zedeyɔn, Zɛfite, Samusɔn, ani Samuyɛli. An bena kuma fana muso dɔw koo la i n’a fɔ Rahab (Araabu), Debora, Yayɛli, Ruti (Uruti), Nawomi ani Dalila. Yɔrɔ 3NAN ka maanaw bɛɛ lajɛnnin kɛra saan 396 kɔnɔ.\nA ci dɔ ma A ci dɔ ma Yɔrɔ 3nan: K’A TA ISRAƐLDENW KISILI MA MISIRA FƆƆ KA TAGA SE U KA MASACƐ FƆLƆ MA


Mas 2nan 8 AKKDC08 - Elize tun ye muso min deen suu - Bible Search\nMas 2nan 7 Mas 2nan 9\nMas 2nan 8\nSunamu muso ka koo tɔɔ\n1- Elize tun ye muso min deen suu kunun, a y'a fɔ ale ye ko: «Wili ka bɔ yan n'i ka somɔgɔw ye ka taga sigi yɔrɔ dɔ la, aw bena se ka sigi yɔrɔ min na, bari Masaba ye saan wolonwula kɔngɔ labɛn jamana nin kama.» 2Ala ka mɔgɔ y'a fɔ cogo min na, muso nin y'a kɛ ten. A wilila n'a ka somɔgɔw ye ka taga sigi saan wolonwula filisiw ka jamana na.\n3Saan wolonwula tɛmɛnin kɔ, a bɔra filisiw fɛ ka kɔsegi. A tagara masacɛ daali a ka foro n'a ka soo kama. 4Masacɛ tun be baro kɛra ni Ala ka mɔgɔ ka baaraden Geyazi ye. A y'a fɔ ko Elize ye kabako minw kɛ, ko a ka olu bɛɛ lakali ale ye. 5Elize tun ye mɔgɔ dɔ suu kunun cogo min na, k'a to o ɲafɔli la masacɛ ye, Elize tun ye muso min deen suu kunun, ale nana masacɛ fɛ k'a ka soo n'a ka foro daali. Geyazi y'a fɔ ko: «Masacɛ, ne matigi, muso nin lo, Elize tun y'a deen min kunun, ale filɛ.» 6Masacɛ ye muso nin ɲininga, a y'a ɲafɔ a ye. O kɔ, masacɛ y'a ka baaraden dɔ wele, a lanin be min na, ka muso nin ka koo kalifa a ma ko: «Muso nin ka fɛɛn bɛɛ segi a ma, ani a tun ka kan ka tɔnɔ min bɛɛ sɔrɔ a ka forow la fana k'a ta a bɔtuma na jamana kɔnɔ fɔɔ ka na se bii ma.»\nAzayɛli be kɛ Siri masacɛ ye\n7Elize tagara Damasi. Siri masacɛ Bɛnadadi tun banana. U y'a fɔ a ye ko Ala ka mɔgɔ nana. 8O la, masacɛ y'a fɔ Azayɛli ye ko: «Bonyafɛn dɔ ta i bolo ka taga Ala ka mɔgɔ nin fɛ, ka Masaba ɲininga a barika la, ko n bena kɛnɛya wa?» 9Fɛnɲuman minw bɛɛ tun be sɔrɔ Damasi dugu kɔnɔ, Azayɛli tagara Elize fɛ n'o dɔw ye. A tun y'o la ɲɔgɔmɛ bi naani kan. A sera tuma min na, a tagara lɔ a ɲafɛ k'a fɔ ko: «I ka baaraden Bɛnadadi, Siri masacɛ ye n ci i fɛ k'i ɲininga ko ale bena kɛnɛya wa?» 10Elize y'a jaabi ko: «Ta'a fɔ a ye ko siga t'a la, a bena kɛnɛya. Nga Masaba y'a yira ne la ko a bena sa.» 11Ala ka mɔgɔ y'a ɲaa basa ka to ka filɛli kɛ yɔrɔ kelen. O kɔ, a kasira. 12Azayɛli y'a fɔ ko: «Mun na e be kasira, matigi?» Elize y'a jaabi ko: «Bari i bena kojugu min kɛ Isirayɛlidenw na, ne y'o lɔn. I bena u ka dugu barikamanw jɛni, i bena u ka kanbelenw faga ni murujan ye, k'u ka denɲɛninw tereke ani k'u ka muso kɔnɔmanw kɔnɔw faran.» 13- Azayɛli y'a fɔ ko: «I ka baaraden ye mun ye? Ne min te foyi ɲa, ne bena se k'o koo nin kɛ wa?» Elize y'a jaabi ko: «Masaba y'a yira ne la ko ele le bena kɛ Sirikaw ka masacɛ ye.»\n14Azayɛli bɔra Elize kɔrɔ ka kɔsegi a kuntigi fɛ. Ale y'a ɲininga ko Elize ye mun le fɔ a ye. A y'a jaabi ko: «A ko siga t'a la, i bena kɛnɛya.» 15O dugusagwɛ, Azayɛli ye birifani dɔ ta k'a don jii kɔnɔ k'a biri masacɛ ɲaa kan, a sara. Azayɛli sigir'a nɔɔ na masaya la.\nZuda mara masacɛ Zoramu ka koo\n(Lok 2nan 21.2-20)\n16Isirayɛli mara masacɛ Zoramu, Akabu dencɛ ka masaya saan duurunan na, Zozafati dencɛ Zoramu kɛra masacɛ ye Zuda mara la. 17Sanni a ka sigi masaya la, a tun ye saan bi saba ni fila sɔrɔ. A ye saan seegi kɛ masaya la Zeruzalɛmu. 18A ye Isirayɛli mara masacɛw ka kɛwaliw ɲɔgɔn kɛ, i n'a fɔ Akabu ka somɔgɔw tun y'a kɛ cogo min na, bari a tun ye Akabu denmuso dɔ le furu. A ye kojugu kɛ Masaba ɲakɔrɔ. 19- Nga Masaba ma sɔn ka Zuda mara halaki a ka baarakɛla Dawuda kosɔn, ka kɛɲɛ n'a ka layidu tanin ye Dawuda ye ko a tena masaya bɔsi a n'a kɔmɔgɔw bolo pewu.\n20- Edɔmuw murutira Zuda mara ka fanga ma ale Zoramu ka tile la, ka masacɛ wɛrɛ sigi u yɛrɛ ye. 21O la, Zoramu tagara Sayiri n'a ka kɛlɛkɛwotorow bɛɛ ye. A wilila sufɛ ka edɔmuw kɛlɛ. Edɔmuw tun y'ale ni wotorow kuntigiw lamini. A ka kɛlɛdenw bolila ka taga soo. 22Edɔmuw tora u ka murutili la Zuda mara ka fanga ma fɔɔ ka na se bii ma. Libinakaw fana murutira o waati kelen le la.\n23Zoramu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 24Zoramu sara, u y'a suu don Dawuda ka ciin na a faaw gɛrɛfɛ. A dencɛ Akaziyasi sigir'a nɔɔ na masaya la.\nZuda mara masacɛ Akaziyasi ka koo\n(Lok 2nan 22.1-6)\n25Isirayɛli mara masacɛ Zoramu, Akabu dencɛ ka masaya saan tan ni filanan na, Zoramu dencɛ Akaziyasi kɛra Zuda mara masacɛ ye. 26Akaziyasi tun ye saan mugan ni fila sɔrɔ sanni a ka kɛ masacɛ ye. A ye saan kelen kɛ masaya la Zeruzalɛmu. A bamuso tɔgɔ tun ko Atali, Isirayɛli mara masacɛ Omuri mamaden tun lo. 27A ye Akabu ka somɔgɔw ka kɛwaliw ɲɔgɔn kɛ, ka kojugu kɛ Masaba ɲakɔrɔ i n'a fɔ Akabu ka somɔgɔw, bari u tun kɛra ɲɔgɔn lamɔgɔw ye furu kama. 28A tagara ni Akabu dencɛ Zoramu ye ka kɛlɛ kɛ ni Siri masacɛ Azayɛli ye Aramɔti, Galaadi mara la. Sirikaw ye Zoramu mandimi. 29O la, masacɛ Zoramu kɔsegira ka n'a yɛrɛ furakɛ Zizireyɛli. Akaziyasi tagar'a filɛ Zizireyɛli bari a tun mandiminin lo.


MAKABEW FƆLƆ 7 AKKDC08 - Girɛkiw ka masaya saan 151nan - Bible Search\nMAKABEW FƆLƆ 6 MAKABEW FƆLƆ 8\nMAKABEW FƆLƆ 7\nDemetiriyusi fɔlɔ be kɛ masa ye\n(Mak 2nan 14.1-4)\n1Girɛkiw ka masaya saan 151nan na, Selekusi dencɛ Demetiriyusi bolila ka bɔ Ɔrɔmu. A ni mɔgɔ damani y'u ɲaa sin dugu dɔ ma, kɔgɔjida la. A tagar'a yɛrɛ kɛ masa ye yen. 2K'a to sira kan ka taga masaso faan fɛ, min tun ye a faaw ka soo ye, kɛlɛdenw ye Antiyokusi duurunan ni Liziyasi minɛ janko ka na n'u ye a fɛ. 3Demetiriyusi y'a mɛn ko u minɛna tuma min na, a ko ale t'a fɛ a ɲaa ka la u kan. 4O la, kɛlɛdenw y'u faga, Demetiriyusi sigira masaya la. 5O kɔ, Isirayɛliden janfamɔgɔw nan'a fɛ, minw te sariya bato. Alikime le tun ye u ɲamɔgɔ ye. Ale tun b'a fɛ ka kɛ sarakalasebagaw kuntigi ye. 6U ye zuwifu tɔw jalaki masacɛ ɲana k'a fɔ ko: «Zuda n'a badenw y'i ka mɔgɔsɔbɛw bɛɛ faga, k'an gwɛn ka bɔ an ka jamana na. 7Sisan, Zuda ye cɛnni min kɛ an cɛma ni masacɛ ka mara kɔnɔ, i ka lanamɔgɔ dɔ ci ka taga o filɛ. A fɔ u ye ko u k'u ɲaa gwan, olu n'u dɛmɛbagaw bɛɛ.»\nBakidɛsi ni Alikime be fanga la Zude mara mɔgɔw kan\n8Masacɛ Demetiriyusi ye Bakidɛsi woloma min tun ye masacɛ ka mɔgɔsɔbɛw dɔ ye, n'a be Siriba jamana kunna. Mɔgɔba tun lo jamana kɔnɔ, a tun kɛra masacɛ ka lanamɔgɔ ye. 9Masacɛ y'a ci ni Alikime ye, Alaɲasiranbali nin. A ye Alikime kɛ sarakalasebagaw kuntigi ye. A ko Isirayɛlidenw ye kojugu min kɛ, k'u k'o ɲɔgɔn sara u la. 10U tagara ni kɛlɛden caaman ye fɔɔ ka taga se Zuda mara la. U ye mɔgɔw ci Zuda n'a badenw fɛ janko k'u nigɛ ni hɛrɛkuma ye. 11Nga zuwifuw y'a ye k'u nana ni kɛlɛbolo barikaman ye, u ma la u ka kuma na. 12O bɛɛ n'a ta, sariya karamɔgɔ dɔw ye ɲɔgɔn lajɛn ka taga Alikime ni Bakidɛsi fɛ janko ka cogo bɛnnin ɲini a la. 13Isirayɛlidenw cɛma, asideɲɛw ka jɛnkulu fɔlɔ le tun b'a fɛ ka bɛɛn n'u ye. 14U tun b'a fɔra ko: «Mɔgɔ min nana ni kɛlɛdenw ye, sarakalasebaga lo ka bɔ Arɔn kɔmɔgɔw la, a tena tilenbaliyako kɛ an na.» 15Alikime ye kumaɲuman fɔ u ye, ka kali u ɲana ko ale n'a ka mɔgɔw t'a fɛ ka kojugu si kɛ u la, walima u teriw la. 16U y'u jigi la a kan dɔrɔn, a y'u ka mɔgɔ bi wɔɔrɔ minɛ k'u faga o loon kelen na, i n'a fɔ a sɛbɛnnin be cogo min na ko:\n17- «U ye ele, Ala ka mɔgɔw suuw fili,\nk'u joli bɔnbɔn Zeruzalɛmu lamini bɛɛ la,\nmɔgɔ si tun te yen k'u suuw don.»\n18O la, siranya ye bɛɛ minɛ kosɔbɛ. U ko: «Mɔgɔ nunu ye galontigɛlaw le ye, u tilennin tɛ, bari u y'o bɛɛn cɛn, an tun ye min kɛ n'u ye, u kalila koo min na, u ma o bato fana.» 19Bakidɛsi bɔra Zeruzalɛmu ka taga n'a ka kɛlɛdenw ye Bɛtizɛti ka sigi yen. Mɔgɔ minw tun nana fara ale kan, a ye mɔgɔw ci k'olu caaman minɛ, ni zuwifu dɔ wɛrɛw, k'u kaan tigɛ k'u suuw fili kɔlɔnba dɔ kɔnɔ. 20A y'o mara to Alikime bolo, ka kɛlɛdenw to n'a ye janko u k'a dɛmɛ. O kɔ, a kɔsegira masacɛ fɛ.\n21Alikime y'a seko kɛ janko mɔgɔw ka sɔn k'a jati sarakalasebagaw kuntigi ye. 22Mɔgɔ minw tun be ɲagamini don jama cɛma, olu bɛɛ lajɛnn'a kɔrɔ. U y'u yɛrɛ kɛ Zuda mara tigiw ye, ka kojugu caaman kɛ Isirayɛlidenw na. 23Zuda y'a ye ko Alikime n'a kɔmɔgɔw be kojugu kɛ Isirayɛlidenw na ka tɛmɛ siya wɛrɛw yɛrɛ kan. 24O la, a ye Zude mara yɔrɔ bɛɛ kɛ ɲɔgɔn kan. A y'u dimi bɔ janfamɔgɔ nunu na, minw tun farala Alikime kan, ka jamanadenw bali ka yaala jamana kɔnɔ.\nMasacɛ be Nikanɔri ci Zuda kama\n(Mak 2nan 14.5-36)\n25Alikime y'a ye ko Zuda n'a ka mɔgɔw ye barika sɔrɔ tuma min na, ko a tena se ka lɔ u ɲa, a segira masacɛ fɛ k'u jalaki ko u ye kojugubabaw kɛ. 26Masacɛ ka kɛlɛkuntigiw dɔ tun ye mɔgɔbaba ye masacɛ ka mara kɔnɔ, a tɔgɔ ko Nikanɔri. Isirayɛlidenw koo tun ka go a ye, k'u kɛ a yɛrɛ juguw ye. Masacɛ y'a ci ko a ka taga siya nin halaki. 27Nikanɔri sera Zeruzalɛmu ni kɛlɛden caaman ye. A ye kumaɲuman fɔ Zuda n'a badenw ye janko k'u nigɛ. A ko: 28«An kana kɛlɛ, n bena taga i fɛ ni mɔgɔ damani ye janko an ka ɲɔgɔn ye hɛrɛ la.» 29A sera Zuda fɛ tuma min na, u ye ɲɔgɔn fo ka ɲa, nga Isirayɛlidenw jugu nunu tun labɛnnin lo ka Zuda minɛ ka taga n'a ye. 30Zuda y'a ye ko Nikanɔri nan'a fɛ ni namara ye minkɛ, a siranna, a ma sɔn ka kuma n'a ye tugu. 31Nikanɔri y'a faamu ko a ka namarako bɔra kɛnɛ kan tuma min na, a bɔra Zeruzalɛmu ko a be taga Zuda kɛlɛ Kafarasalama gɛrɛfɛ. 32Nikanɔri ka mɔgɔw cɛma, mɔgɔ kɛmɛ duuru ɲɔgɔn fagara, tɔw bolila ka taga Dawuda ka dugu kɔnɔ.\n33O koo nunu tɛmɛnin kɔ, Nikanɔri yɛlɛla Siyɔn kulu kan. Sarakalasebagaw ni cɛkɔrɔbaw bɔra Alabatosoba kɔnɔ janko k'a fo ka ɲa, ani ka saraka jɛnita yira a la, u tun be min bɔra masacɛ tɔgɔ la. 34Nga Nikanɔri y'u dɔgɔya, k'u lɔgɔbɔ, ka dabayakuma fɔ. 35A diminin kalila k'a fɔ ko: «Ni aw ma Zuda n'a ka kɛlɛdenw don n bolo sisan, ni kɛlɛ banna tuma min na, ne bena kɔsegi ka na tasuma don batoso nin na.» A dimininba bɔra yen. 36Sarakalasebagaw donna luu kɔnɔ tugu ka lɔ sarakabɔyɔrɔ ni Alabatosoba ɲafɛ. U kasitɔ ye Ala dali ko: 37«Ee Ala, e le ye soo nin woloma janko a ka kɛ i ta ye, ani ka kɛ soo ye, mɔgɔw b'i dali ka fɛɛn ɲini i fɛ min kɔnɔ. 38E k'i dimi bɔ cɛɛ nin n'a ka kɛlɛdenw na, a to u be sa kɛlɛ la! I hakili to u ka kumajuguw la, kana u to sii la.»\nNikanɔri ka sesɔrɔbaliya\n(Mak 2nan 15.1-36)\n39Nikanɔri bɔra Zeruzalɛmu k'a ka kɛlɛdenw sigiyɔrɔ labɛn Bɛtorɔn. Siri kɛlɛdenw nana fara a kan o yɔrɔ la. 40Zuda sigira Adasa ni mɔgɔ waa saba (3 000) ye. A ye Ala dali ko: 41«Loon dɔ, masacɛ dɔ ka cidenw ye kumajugu fɔ i ye. I ka mɛlɛkɛ nana ka mɔgɔ waa kɛmɛ ni bi seegi ni duuru (185 000) faga u cɛma. 42I ka kɛlɛden nunu halaki ka bɔ yen an ɲana o cogo kelen na bii. O la, minw ma sa, olu ben'a lɔn ko cɛɛ nin ye kumajugu fɔ i batoso ye. Nikanɔri sara ka kɛɲɛ n'a ka juguya ye.»\n43Kɛlɛdenw ye kɛlɛ daminɛ *Adari kalo tile tan ni sabanan loon. Isirayɛlidenw sera Nikanɔri n'a ka kɛlɛbolo kɔrɔ k'u halaki. Ale yɛrɛ kɛra mɔgɔ fɔlɔ ye ka faga kɛlɛ la. 44A ka kɛlɛdenw y'a ye ko a fagara tuma min na, u y'u ka kɛlɛkɛminanw fili ka boli. 45Zuwifuw tugura u kɔ k'u gwɛn tile kelen kuturu bɛɛ la, k'a daminɛ Adasa fɔɔ ka taga se Gezɛri. U tun be buruw fiyɛ ka mɔgɔw lasɔmi ko u be tugura u kɔ. 46Mɔgɔw bɔra Zude mara duguw bɛɛ la ka bolibagatɔ nunu lamini k'u to cɛmancɛ la. Nikanɔri ka kɛlɛdenw bɛɛ fagara o kɛlɛ la, hali mɔgɔ kelen ma kisi. 47Zuwifuw y'u ka kɛlɛkɛminanw n'u bololafɛnw cɛ. U ye Nikanɔri kuun, n'a kinibolo tigɛ, a tun ye min kɔrɔta ni yɛrɛboɲa ye. U tagara u bila janko Zeruzalɛmukaw k'u filɛ. 48Jama nisɔndiyaninba tun lo. U ye ɲanagwɛ kɛ o loon na i n'a fɔ ɲanagwɛlonba. 49U y'a latigɛ k'u bena to ka ɲanagwɛ kɛ saan o saan Adari kalo tile tan ni sabanan loon, k'u hakili jigi o loon na. 50Zuda mara tora hɛrɛ la waati dɔɔni kɔnɔ.